               IL-KUMMISSJONI EWROPEA
            Brussell, 12.6.2018
            COM(2018) 453 final
            2018/0239(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali

               MEMORANDUM TA' SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Abbażi tad-direttivi ta’ negozjati rilevanti
                  1
               , il-Kummissjoni wettqet negozjati mad-delegazzjonijiet mill-Kanada, mir-Repubblika taċ-Ċina, ir-Renju tad-Danimarka fir-rigward tal-Gżejjer Faeroe u Greenland, l-Iżlanda, il-Ġappun, ir-Repubblika tal-Korea, ir-Renju tan-Norveġja, il-Federazzjoni Russa u l-Istati Uniti tal-Amerka bil-ħsieb li jiġi konkluż Ftehim vinkolanti għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”).

               Il-Ftehim se jipprojbixxi s-sajd kummerċjali mhux regolat fil-parti tal-Ibħra Miftuħa tal-Oċean Artiku Ċentrali, li hija żona ta’ daqs ta’ bejn 2.8 miljun kilometru kwadru.  Mhuwiex magħruf jekk qatt sarx sajd kummerċjali f’din iż-żona, u mhuwiex probabbli li se jsir fil-futur qrib.  Madankollu, minħabba t-tibdil fil-kundizzjonijiet tal-Oċean Artiku, il-gvernijiet ikkonċernati żviluppaw dan il-Ftehim skont l-approċċ prekawzjonarju għall-ġestjoni tas-sajd.

               Il-Ftehim se jistabbilixxi u jħaddem Programm Konġunt ta’ Riċerka u ta’ Monitoraġġ Xjentifiku, bl-għan li jtejjeb il-fehim dwar l-ekosistema/i ta’ din iż-żona u, b’mod partikolari, bl-għan li jiġi ddeterminat jekk f’din iż-żona jeżistux stokkijiet ta’ ħut li jistgħu jiġu sfruttati fuq bażi sostenibbli.  Il-Ftehim jipprevedi l-possibbiltà li, għal din iż-żona, fil-futur tiġi stabbilita organizzazzjoni reġjonali tal-ġestjoni tas-sajd waħda jew aktar, jew li jiġu stabbiliti arranġamenti reġjonali tal-ġestjoni tas-sajd.

               •Konsistenza mad-dispożizzjonijiet eżistenti fil-qasam ta’ politika

                  Fil-konklużjonijiet tiegħu tal-2009 dwar il-Politika tal-UE dwar l-Artiku
                     2
                  , il-Kunsill esprima r-rieda tiegħu li jikkunsidra proposta biex jiddaħħal fis-seħħ qafas regolatorju għall-parti tal-ibħra miftuħa li għadha mhix koperta minn sistema ta’ konservazzjoni internazzjonali permezz tal-estensjoni tal-mandat tal-organizzazzjonijiet reġjonali tal-ġestjoni tas-sajd rilevanti, jew permezz tal-estensjoni ta’ kwalunkwe proposta oħra għal dak l-għan maqbula mill-partijiet rilevanti.

                  Il-Kunsill innota wkoll li kienet favur projbizzjoni temporanja fuq sajd ġdid f’dawk l-ilmijiet tul iż-żmien li jgħaddi sakemm jiddaħħal fis-seħħ qafas ta’ dak it-tip.

                  Fil-konklużjonijiet tiegħu tal-2012 rigward il-Komunikazzjoni tal-Kummissjoni dwar id-dimensjoni esterna tal-Politika Komuni tas-Sajd
                     3
                  , fost l-oħrajn il-Kunsill enfasizza l-ħtieġa għal inizjattivi ta’ ġestjoni konġunti fejn l-istokkijiet jinqasmu ma’ pajjiżi terzi biex jiġu żgurati kundizzjonijiet ekwi u afferma mill-ġdid l-irwol fundamentali tal-organizzazzjonijiet reġjonali ta' ġestjoni tas-sajd fil-ġestjoni sostenibbli tar-riżorsi tal-ħut fil-livell internazzjonali.

                  Il-Ftehim, ladarba jidħol fis-seħħ, se jagħlaq lakuna regolatorja importanti fil-qafas attwali ta’ governanza internazzjonali tal-oċeani.

               •Konsistenza ma' politiki oħra tal-Unjoni

                  Il-proposta hija konsistenti mal-Politika Komuni tas-Sajd tal-Unjoni Ewropea u mal-Governanza Internazzjonali tal-Oċeani, inkluż il-politika tal-UE dwar l-Artiku.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika għal din il-proposta hija l-Artikolu 43(2) tat-Trattat dwar il-Funzjonament tal-Unjoni Ewropea (TFUE), flimkien mal-punt (a)(v) tat-tieni subparagrafu tal-Artikolu 218(6).

                •Proporzjonalità

                  Din il-proposta ma tmurx lil hinn minn dak li hu meħtieġ biex jintlaħaq l-għan mixtieq, jiġifieri li l-UE tikkonkludi l-Ftehim.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  Fil-31 ta’ Marzu 2016, il-Kunsill adotta direttivi ta’ negozjati li jawtorizzaw lill-Kummissjoni biex tiftaħ negozjati f’isem l-Unjoni Ewropea għall-konklużjoni ta’ ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali. L-Istati Membri ġew mgħarrfa dwar il-progress tan-negozjati waqt il-laqgħat.

               •Ġbir u użu tal-għarfien espert

                  Il-Kummissjoni bbażat ruħha fuq l-għarfien espert mill-Istati Membri kemm fil-fażi preparatorja tan-negozjati, kif ukoll matul kull ċiklu tan-negozjati. Matul l-aħħar żewġ ċikli tan-negozjati, fost il-membri tad-delegazzjoni tal-UE kien hemm ukoll espert legali estern.

                4.IMPLIKAZZJONI GĦALL-BAĠIT

                  Din il-proposta ma tinvolvix spejjeż addizzjonali għall-baġit tal-UE.

               2018/0239 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f’isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2), flimkien mal-punt (a)(v) tat-tieni subparagrafu tal-Artikolu 218(6) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-approvazzjoni tal-Parlament Ewropew
                  4
               ,

               Billi:

               (1)L-Unjoni hija kompetenti, b’mod esklussiv, li tadotta miżuri għall-konservazzjoni ta’ riżorsi bijoloġiċi tal-baħar u li tikkonkludi ftehimiet ma’ pajjiżi terzi u ma’ organizzazzjonijiet internazzjonali,

               (2)Skont id-Deċiżjoni tal-Kunsill 98/392/KE
                  5
                u d-Deċiżjoni tal-Kunsill 98/414/KE, l-Unjoni hija rispettivament Parti Kontraenti għall-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 (“il-Konvenzjoni”) u għall-Ftehim dwar l-Implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 relatati mal-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna
                  6
                (“il-Ftehim dwar l-Istokkijiet tal-Ħut”). Kemm il-Konvenzjoni kif ukoll il-Ftehim dwar l-Istokkijiet tal-Ħut jeħtieġu li l-Istati kollha jikkooperaw fil-konservazzjoni u l-ġestjoni tar-riżorsi ħajjin tal-baħar. Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) jissodisfa dan l-obbligu,

               (3)Skont ir-Regolament (UE) Nru 1380/2013 tal-Parlament Ewropew u tal-Kunsill
                  7
               , l-Unjoni għandha tmexxi r-relazzjonijiet esterni tagħha dwar is-sajd f’konformità mal-obbligi internazzjonali u mal-għanijiet ta’ politika tagħha, u f’konformità mal-għanijiet u l-prinċipji stabbiliti fl-Artikoli 2 u 3 tal-istess Regolament, sabiex jiġu żgurati sfruttar sostenibbli, ġestjoni u konservazzjoni tar-riżorsi bijoloġiċi tal-baħar u tal-ambjent tal-baħar. Il-Ftehim huwa konsistenti ma’ dawn l-għanijiet,

               (4)Fil-31 ta’ Marzu 2016, il-Kunsill
                  8
                awtorizza lill-Kummissjoni Ewropea biex twettaq, f’isem l-Unjoni Ewropea, negozjati għall-konklużjoni ta’ ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku ċentrali. In-negozjati ġew konklużi b’suċċess fit-30 ta’ Novembru 2017. F’konformità mad-Deċiżjoni tal-Kunsill [xxx] ta’ [...], il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali ġie ffirmat fi [...], soġġett għall-konklużjoni tiegħu f’data aktar tard.

               (5)L-adeżjoni għall-Ftehim se tippromwovi l-konsistenza fl-approċċ tal-Unjoni b’rabta mal-konservazzjoni tal-oċeani kollha, u se ssaħħaħ l-impenn tagħha għall-konservazzjoni u l-użu sostenibbli fuq perijodu twil tar-riżorsi tal-baħar f’livell globali,

               (6)Għalhekk huwa fl-interess tal-Unjoni li tikkonkludi l-Ftehim.

               ADOTTA DIN ID-DEĊIŻJONI:

               Artikolu 1

               Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) huwa b’dan approvat f’isem l-Unjoni.

               It-test tal-Ftehim huwa mehmuż ma’ din id-Deċiżjoni.

               Artikolu 2

               Il-President tal-Kunsill għandu jaħtar il-persuna li jkollha s-setgħa tagħmel in-notifika msemmija fl-Artikolu 15 tal-Ftehim f’isem l-Unjoni, sabiex tesprimi l-kunsens tal-Unjoni li tkun marbuta bil-Ftehim.

               Artikolu 3

               Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                        Għall-Kunsill

                        Il-President

                     (1)

                        Adottati mill-Kunsill fil-31.03.2016

                     (2)

                        Doc. 16857/09 +CORI

                     (3)

                        Doc. 7087/12 REV 1 ADD 1 COR 1

                     (4)

                        ĠU C [...], [...], p. [...]

                     (5)

                        Id-Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1.).

                     (6)

                        Id-Deċiżjoni tal-Kunsill 98/414/KE tat-8 ta' Ġunju 1998 dwar ir-ratifika mill-Komunità Ewropea tal-Ftehim sabiex jimplimenta d-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 li għandha x'taqsam mal-konservazzjoni u l-ġestjoni tal-stokk tal-ħut fuq iż-żewġ naħat tal-istess żona u l-istokks tal-ħut li jpassi bil-qawwi (ĠU L 189, 3.7.1998, p. 14.).

                     (7)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (8)

                        Adottat mill-Kunsill fil-31.03.2016 bid-dokument bin-numru ST 7411 2016 ADD 1.

    ---documentbreak---

               IL-KUMMISSJONI EWROPEA
            Brussell,12.6.2018
            COM(2018) 453 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni, f’isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali

               ANNESS

               FTEHIM GĦALL-PREVENZJONI TAS-SAJD MHUX REGOLAT F'IBĦRA MIFTUĦA

                FL-OĊEAN ARTIKU ĊENTRALI

               Il-Partijiet għal dan il-Ftehim,

               Filwaqt li jirrikonoxxu li sa ftit ilu s-silġ b’mod ġenerali kien jgħatti l-parti tal-ibħra miftuħa tal-Oċean Artiku ċentrali tul is-sena kollha, li kien jagħmel is-sajd f’dawk l-ilmijiet impossibbli, iżda dik il-kopertura tas-silġ f’dik iż-żona naqset fis-snin reċenti;

               Filwaqt li jirrikonoxxu li, filwaqt li l-ekosistemi fl-Oċean Artiku ċentrali kienu relattivament mhux esposti għal attivitajiet tal-bniedem, dawk l-ekosistemi qed jinbidlu minħabba t-tibdil fil-klima u fenomeni oħra, u li l-effetti ta’ dawn il-bidliet mhumiex mifhuma sew;

               Filwaqt li jirrikonoxxu r-rwol kruċjali ta' ekosistemi tal-baħar b'saħħithom u sostenibbli u tas-sajd għall-ikel u n-nutrizzjoni;

               Filwaqt li jirrikonoxxu r-responsabbiltajiet speċjali u l-interessi speċjali tal-Istati kostali tal-Oċean Artiku ċentrali fir-rigward tal-konservazzjoni u l-ġestjoni sostenibbli ta’ stokkijiet ta’ ħut fl-Oċean Artiku ċentrali;

               Filwaqt li jinnotaw f’dan ir-rigward l-inizjattiva tal-Istati kostali tal-Oċean Artiku ċentrali kif riflessa fid-Dikjarazzjoni Dwar il-Prevenzjoni ta' Sajd Mhux Regolat fl-Ibħra Miftuħa fl-Oċean Artiku Ċentrali iffirmata fis-16 ta’ Lulju 2015;

               Filwaqt li jfakkru fil-prinċipji u d-dispożizzjonijiet ta’ trattati u strumenti internazzjonali oħra relatati ma’ sajd tal-baħar li diġà japplikaw fil-parti tal-ibħra miftuħa tal-Oċean Artiku ċentrali, inklużi dawk li hemm f’dawn li ġejjin:

               il-Konvenzjoni tan-Nazzjonijiet Uniti dwar il-Liġi tal-Baħar tal-10 ta’ Diċembru 1982 ("il-Konvenzjoni");

               il-Ftehim dwar l-Implimentazzjoni tad-Dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 relatati mal-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna tal-4 ta' Awwissu 1995 ("il-Ftehim tal-1995"); u

               il-Kodiċi ta' Kondotta tal-1995 għal Sajd Responsabbli u strumenti oħra rilevanti adottati mill-Organizzazzjoni tal-Ikel u l-Agrikoltura tan-Nazzjonijiet Uniti;

               Filwaqt li jissottolinjaw l-importanza li tiġi żgurata l-kooperazzjoni u l-koordinazzjoni bejn il-Partijiet u l-Kummissjoni tas-Sajd tal-Atlantiku tal-Grigal, li għandha l-kompetenza li tadotta miżuri ta’ konservazzjoni u ġestjoni f'parti mit-taqsima tal-ibħra miftuħa tal-Oċean Artiku ċentrali, u mekkaniżmi rilevanti oħra għall-ġestjoni tas-sajd li huma stabbiliti u mħaddma f’konformità mad-dritt internazzjonali, kif ukoll mal-korpi u l-programmi internazzjonali rilevanti;

               Filwaqt li jemmnu li s-sajd kummerċjali x'aktarx ma jsirx vijabbli fil-parti tal-ibħra miftuħa tal-Oċean Artiku ċentrali fil-futur qrib u li għalhekk fiċ-ċirkustanzi attwali huwa prematur li jiġu stabbiliti xi organizzazzjonijiet jew arranġamenti reġjonali jew subreġjonali addizzjonali għall-ġestjoni tas-sajd għall-parti tal-ibħra miftuħa tal-Oċean Artiku ċentrali;

               Filwaqt li jixtiequ, b'mod konsistenti mal-approċċ ta’ prekawzjoni, jipprevjenu l-bidu ta’ sajd mhux regolat fil-parti tal-ibħra miftuħa tal-Oċean Artiku ċentrali filwaqt li tinżamm taħt rieżami regolari l-ħtieġa għal miżuri ta’ konservazzjoni u ta’ ġestjoni addizzjonali;

               Filwaqt li jfakkru fid-Dikjarazzjoni tan-Nazzjonijiet Uniti tal-2007 dwar id-Drittijiet tal-Popli Indiġeni;

               Filwaqt li jirrikonoxxu l-interessi tar-residenti tal-Artiku, inklużi l-popli indiġeni tal-Artiku, fil-konservazzjoni fit-tul u l-użu sostenibbli tar-riżorsi ħajjin tal-baħar u f'ekosistemi tal-baħar b’saħħithom fl-Oċean Artiku u waqt li jissottolinjaw l-importanza li jinvolvuhom u lill-komunitajiet tagħhom; u

               Filwaqt li jixtiequ jippromwovu l-użu ta’ kemm l-għarfien xjentifiku u l-għarfien indiġenu u lokali tar-riżorsi ħajjin tal-baħar tal-Oċean Artiku u l-ekosistemi li jseħħu fihom bħala bażi għall-konservazzjoni u l-ġestjoni tas-sajd fil-parti tal-ibħra miftuħa tal-Oċean Artiku ċentrali,

               Ftehmu kif ġej:

               Artikolu 1

               Użu ta’ Termini

               Għall-finijiet ta' dan il-Ftehim:

               (a)
                     "Żona tal-Ftehim" tfisser il-parti unika tal-ibħra miftuħa tal-Oċean Artiku ċentrali li hija mdawwra b’ilmijiet li fihom il-Kanada, ir-Renju tad-Danimarka fir-rigward ta’ Greenland, tar-Renju tan-Norveġja, il-Federazzjoni Russa u l-Istati Uniti tal-Amerika jeżerċitaw il-ġurisdizzjoni tas-sajd;

               (b)
                     "ħut" tfisser speċijiet ta’ ħut, molluski u krustaċji barra dawk li jappartjenu għal speċijiet sedentarji kif definit fl-Artikolu 77 tal-Konvenzjoni;

               (c)
                     "sajd" tfisser it-tiftix għal, l-attrazzjoni, il-lokalizzazzjoni, il-qbid, it-teħid jew il-ġbir ta’ ħut jew kwalunkwe attività li tista’ raġonevolment tkun mistennija li tirriżulta fl-attrazzjoni, fil-lokalizzazzjoni, fil-qbid, fit-teħid jew fil-ġbir tal-ħut;

               (d)
                     "sajd kummerċjali" tfisser sajd għal skopijiet kummerċjali;

               (e)
                     "sajd esploratorju" tfisser sajd għall-fini ta’ valutazzjoni tas-sostenibbiltà u l-fattibbiltà ta’ sajd kummerċjali fil-ġejjieni billi jikkontribwixxi għal data xjentifika dwar sajd bħal dan;

               (f)
                     "bastiment" tfisser kwalunkwe bastiment li jintuża, li huwa mgħammar biex jintuża, inkella li huwa maħsub li jintuża għas-sajd.

               Artikolu 2

               Objettiv ta' dan il-Ftehim

               L-objettiv ta’ dan il-Ftehim huwa li jipprevjeni s-sajd mhux regolat fil-parti tal-ibħra miftuħa tal-Oċean Artiku ċentrali permezz tal-applikazzjoni ta’ miżuri prekawzjonarji ta’ konservazzjoni u ġestjoni bħala parti minn strateġija fit-tul biex tissalvagwardja l-ekosistemi tal-baħar b’saħħithom u biex jiġu żgurati l-konservazzjoni u l-użu sostenibbli ta’ stokkijiet ta’ ħut.

               Artikolu 3

               Miżuri Interim ta’ Konservazzjoni u Ġestjoni fir-rigward tas-Sajd

               1.
                     Kull Parti għandha tawtorizza l-bastimenti intitolati li jtajru l-bandiera tagħha biex iwettqu sajd kummerċjali fiż-Żona tal-Ftehim biss skont:

               (a)
                     miżuri ta’ konservazzjoni u ġestjoni għall-ġestjoni sostenibbli ta’ stokkijiet ta' ħut adottati minn organizzazzjoni jew arranġament wieħed jew aktar reġjonali jew subreġjonali għall-ġestjoni tas-sajd li kienu jew jistgħu jkunu stabbiliti u li huma mħaddma skont id-dritt internazzjonali biex jiġġestixxu dan is-sajd skont l-istandards internazzjonali rikonoxxuti, jew

               (b)
                     miżuri interim ta’ konservazzjoni u ġestjoni li jistgħu jiġi stabbiliti mill-Partijiet skont l-Artikolu 5, paragrafu 1 (c) (ii).

               2.
                     Il-Partijiet huma mħeġġa jagħmlu riċerka xjentifika taħt il-qafas tal-Programm Konġunt ta’ Riċerka Xjentifika u Monitoraġġ stabbilit skont l-Artikolu 4 u skont il-programmi xjentifiċi nazzjonali rispettivi tagħhom.

               3.
                     Parti tista’ tawtorizza bastimenti intitolati li jtajru l-bandiera tagħha biex iwettqu sajd esploratorju fiż-Żona tal-Ftehim biss skont il-miżuri ta’ konservazzjoni u ġestjoni stabbiliti mill-Partijiet abbażi tal-Artikolu 5, il-paragrafu 1(d).

               4.
                     Il-partijiet għandhom jiżguraw li l-attivitajiet ta’ riċerka xjentifika tagħhom li jinvolvu l-qbid ta’ ħut fiż-Żona tal-Ftehim ma jdgħajfux il-prevenzjoni ta' sajd kummerċjali mhux regolat u sajd esploratorju u l-protezzjoni ta’ ekosistemi tal-baħar b’saħħithom. Il-Partijiet huma mħeġġa jinfurmaw lil xulxin dwar il-pjanijiet tagħhom għall-awtorizzazzjoni ta’ tali attivitajiet ta’ riċerka xjentifika.

               5.
                     Il-Partijiet għandhom jiżguraw il-konformità ma’ miżuri interim stabbiliti b’dan l-Artikolu, u bi kwalunkwe miżura interim addizzjonali jew differenti li huma jistgħu jistabbilixxu skont l-Artikolu 5, il-paragrafu 1 (c).

               6.
                     B'mod konsistenti mal-Artikolu 7 tal-Ftehim tal-1995, l-Istati kostali Parti u Partijiet oħra għandhom jikkooperaw sabiex jiżguraw il-kompatibbiltà ta’ miżuri ta’ konservazzjoni u ġestjoni għal stokkijiet ta’ ħut li jinsabu f’żoni kemm ġewwa kif ukoll lil hinn mill-ġurisdizzjoni nazzjonali fl-Oċean Artiku ċentrali sabiex jiġu żgurati l-konservazzjoni u l-ġestjoni ta’ dawn l-istokkijiet fl-intier tagħhom.

               7.
                     Ħlief kif ipprovdut fil-paragrafu 4 hawn fuq, xejn f’dan il-Ftehim ma għandu jiġi interpretat bħala li jillimita d-drittijiet tal-Partijiet fir-rigward tar-riċerka xjentifika tal-baħar kif rifless fil-Konvenzjoni.

               Artikolu 4

               Programm Konġunt ta’ Riċerka Xjentifika u Monitoraġġ

               1.
                     Il-Partijiet għandhom jiffaċilitaw il-kooperazzjoni f’attivitajiet xjentifiċi bil-għan li jiżdied l-għarfien tar-riżorsi ħajjin tal-baħar fl-Oċean Artiku ċentrali u l-ekosistemi li jseħħu fihom.

               2.
                     Il-Partijiet jaqblu li jistabbilixxu, fi żmien sentejn mid-dħul fis-seħħ ta’ dan il-Ftehim, Programm Konġunt ta’ Riċerka Xjentifika u Monitoraġġ bil-għan li jtejbu l-għarfien tagħhom tal-ekosistemi fiż-Żona tal-Ftehim u, b’mod partikolari, li jiddeterminaw jekk jistax ikun hemm stokkijiet ta' ħut li jeżistu fiż-Żona tal-Ftehim issa jew fil-ġejjieni li jistgħu jinġabru fuq bażi sostenibbli u l-impatti possibbli ta’ tali sajd fuq l-ekosistemi fiż-Żona tal-Ftehim.

               3.
                     Il-Partijiet għandhom jiggwidaw l-iżvilupp, il-koordinazzjoni u l-implimentazzjoni tal-Programm Konġunt ta’ Riċerka Xjentifika u Monitoraġġ.

               4.
                     Il-Partijiet għandhom jiżguraw li l-Programm Konġunt ta’ Riċerka Xjentifika u Monitoraġġ jieħu kont tax-xogħol tal-organizzazzjonijiet, il-korpi u l-programmi xjentifiċi u tekniċi rilevanti, kif ukoll tal-għarfien indiġenu u lokali.

               5.
                     Bħala parti mill-Programm Konġunt ta’ Riċerka Xjentifika u ta’ Monitoraġġ, il-Partijiet għandhom jadottaw, fi żmien sentejn mid-dħul fis-seħħ ta’ dan il-Ftehim, protokoll dwar il-kondiviżjoni tad-data u għandhom jikkondividu data rilevanti, direttament jew permezz ta’ organizzazzjonijiet, korpi u programmi xjentifiċi u tekniċi rilevanti, f'konformità ma' dak il-protokoll.

               6.
                     Il-Partijiet għandhom jagħmlu laqgħat xjentifiċi konġunti, personalment jew b’mod ieħor, mill-inqas kull sentejn u mill-inqas xahrejn qabel il-laqgħat tal-Partijiet li jseħħu skont l-Artikolu 5 biex jippreżentaw ir-riżultati tar-riċerka tagħhom, biex jirrieżaminaw l-aħjar informazzjoni xjentifika disponibbli, u biex jipprovdu parir xjentifiku fil-ħin għal-laqgħat tal-Partijiet. Il-Partijiet għandhom jadottaw, fi żmien sentejn mid-dħul fis-seħħ ta’ dan il-Ftehim, it-termini ta’ referenza u proċeduri oħra għat-tħaddim tal-laqgħat xjentifiċi konġunti.

               Artikolu 5

               Rieżami u Implimentazzjoni Ulterjuri

               1.
                     Il-Partijiet għandhom jiltaqgħu kull sentejn jew aktar spiss jekk jiddeċiedu hekk. Matul il-laqgħat tagħhom, il-Partijiet għandhom, fost l-oħrajn:

               (a)
                     jirrieżaminaw l-implimentazzjoni ta’ dan il-Ftehim u, meta xieraq, jikkunsidraw kwalunkwe kwistjoni relatata mat-tul ta' żmien ta’ dan il-Ftehim skont l-Artikolu 13, il-paragrafu 2;

               (b)
                     jirrieżaminaw l-informazzjoni xjentifika disponibbli kollha żviluppata permezz tal-Programm Konġunt ta’ Riċerka Xjentifika u Monitoraġġ, mill-programmi xjentifiċi nazzjonali, u minn kwalunkwe sors rilevanti ieħor, inkluż l-għarfien lokali u indiġenu;

               (c)
                     abbażi tal-informazzjoni xjentifika miksuba mill-Programm Konġunt ta’ Riċerka Xjentifika u Monitoraġġ, mill-programmi xjentifiċi nazzjonali, u minn sorsi rilevanti oħra, u filwaqt li jittieħed kont tal-ġestjoni tas-sajd rilevanti u kunsiderazzjonijiet tal-ekosistemi, inkluż l-approċċ ta’ prekawzjoni u l-impatti potenzjalment negattivi tas-sajd fuq l-ekosistemi, jikkunsidraw, fost l-oħrajn, jekk id-distribuzzjoni, il-migrazzjoni u l-abbundanza ta’ ħut fiż-Żona tal-Ftehim tkunx ta’ appoġġ għal sajd kummerċjali sostenibbli u, fuq dik il-bażi, jistabbilixxu:

               (i)
                     jekk jibdewx negozjati biex jistabbilixxu organizzazzjoni jew arranġament wieħed jew aktar addizzjonali għall-ġestjoni tas-sajd reġjonali jew subreġjonali għall-ġestjoni ta’ sajd fiż-Żona tal-Ftehim; u

               (ii)
                     jekk, ladarba n-negozjati jkunu bdew skont is-subparagrafu (i) hawn fuq u ladarba l-Partijiet ikunu qablu dwar mekkaniżmi li jiżguraw is-sostenibbiltà tal-istokkijiet ta' ħut, jistabbilixxux miżuri interim ta’ konservazzjoni u ġestjoni addizzjonali jew differenti fir-rigward ta’ dawk l-istokkijiet fiż-Żona tal-Ftehim.

               (d)
                     jistabbilixxu, fi żmien tliet snin mid-dħul fis-seħħ ta’ dan il-Ftehim, il-miżuri ta’ konservazzjoni u ġestjoni għas-sajd esploratorju fiż-Żona tal-Ftehim. Il-Partijiet jistgħu jemendaw tali miżuri minn żmien għal żmien. Dawn il-miżuri għandhom jipprovdu, fost l-oħrajn, li:

               (i)
                     sajd esploratorju m’għandux jimmina l-objettiv ta’ dan il-Ftehim;

               (ii)
                     sajd esploratorju għandu jkun limitati fit-tul ta' żmien, l-ambitu u l-iskala biex inaqqas l-impatti fuq l-istokkijiet tal-ħut u l-ekosistemi u għandu jkun soġġett għal rekwiżiti standard stabbiliti fil-protokoll tal-kondiviżjoni tad-data adottat skont l-Artikolu 4(5);

               (iii)
                     Parti tista’ tawtorizza sajd esploratorju biss abbażi ta’ riċerka xjentifika serja u meta huwa konsistenti mal-Programm Konġunt ta’ Monitoraġġ u ta’ Riċerka Xjentifika u l-programm/i xjentifiċi nazzjonali tagħha stess;

               (iv)
                     Parti tista’ tawtorizza sajd esploratorju biss wara li tkun innotifikat lill-Partijiet l-oħra dwar il-pjanijiet tagħha għal tali sajd u tkun ipprovdiet lill-Partijiet oħra opportunità biex jikkummentaw dwar dawn il-pjanijiet; u

               (v)
                     Parti għandha tissorvelja b’mod adegwat kwalunkwe sajd esploratorju li tkun awtorizzat u tirrapporta r-riżultati ta’ tali sajd lill-Partijiet l-oħra.

               2.
                     Sabiex tippromwovi l-implimentazzjoni ta’ dan il-Ftehim, inkluż fir-rigward tal-Programm Konġunt ta’ Monitoraġġ u ta’ Riċerka Xjentifika u attivitajiet oħra mwettqa skont l-Artikolu 4, il-Partijiet jistgħu jiffurmaw kumitati jew korpi simili fejn rappreżentanti tal-komunitajiet tal-Artiku, inklużi l-popli indiġeni tal-Artiku, jistgħu jipparteċipaw.

               Artikolu 6

               Teħid tad-Deċiżjonijiet

               1.
                     Deċiżjonijiet tal-Partijiet dwar materji ta’ proċedura għandhom jittieħdu b’maġġoranza tal-Partijiet li jitfgħu voti fl-affermattiv jew fin-negattiv.

               2.
                     Deċiżjonijiet tal-Partijiet dwar materji ta’ sustanza għandhom jittieħdu b’kunsens. Għall-finijiet ta’ dan l-Artikolu, "kunsens" tfisser in-nuqqas ta’ kwalunkwe oġġezzjoni formali magħmula fiż-żmien li ttieħdet id-deċiżjoni.

               3.
                     Kwistjoni għandha titqies li tkun ta' sustanza jekk kwalunkwe Parti tqis li hi ta’ sustanza.

               Artikolu 7

               Soluzzjoni tat-Tilwim

               Id-dispożizzjonijiet relatati mas-soluzzjoni tat-tilwim stabbiliti fil-Parti VIII tal-Ftehim tal-1995 japplikaw, mutatis mutandis, għal kull tilwim bejn Partijiet rigward l-interpretazzjoni jew l-applikazzjoni ta' dan il-Ftehim, kemm jekk huma wkoll Partijiet għall-Ftehim tal-1995 jew le.

               Artikolu 8

               Dawk li mhumiex partijiet

               1.
                     Il-Partijiet għandhom jinkoraġġixxu lil dawk li mhumiex partijiet għal dan il-Ftehim jieħdu miżuri li huma konsistenti mad-dispożizzjonijiet ta’ dan il-Ftehim.

               2.
                     Il-Partijiet għandhom jieħdu miżuri konsistenti mad-dritt internazzjonali biex jiskoraġġixxu l-attivitajiet ta' bastimenti intitolati li jtajru l-bnadar ta' dawk li mhumiex parti li jimminaw l-implimentazzjoni effettiva ta' dan il-Ftehim.

               Artikolu 9

               Iffirmar

               1.
                     Dan il-Ftehim għandu jkun miftuħ għall-iffirmar fi [post] minn [data] mill-Kanada, ir-Repubblika tal-Poplu taċ-Ċina, ir-Renju tad-Danimarka fir-rigward tal-Gżejjer Faroe u Greenland, l-Iżlanda, il-Ġappun, ir-Repubblika tal-Korea, ir-Renju tan-Norveġja, il-Federazzjoni Russa, l-Istati Uniti tal-Amerka u l-Unjoni Ewropea u għandu jibqa’ miftuħ għall-iffirmar għal tnax-il xahar wara dik id-data.

               2.
                     Għal firmatarji għal dan il-Ftehim, dan il-Ftehim għandu jibqa’ miftuħ għar-ratifika, l-aċċettazzjoni jew l-approvazzjoni f’kull ħin.

               Artikolu 10

               Adeżjoni

               1.
                     Għall-Istati elenkati fl-Artikolu 9(1) li ma jkunux iffirmaw dan il-Ftehim, u għall-Unjoni Ewropea jekk ma tkunx iffirmat dan il-Ftehim, dan il-Ftehim għandu jibqa’ miftuħ għall-adeżjoni fi kwalunkwe ħin.

               2.
                     Wara d-dħul fis-seħħ ta’ dan il-Ftehim, il-Partijiet jistgħu jistiednu Stati oħra b’interess reali biex jaderixxi ma’ dan il-Ftehim.

               Artikolu 11

               Dħul fis-seħħ

               1.
                     Dan il-Ftehim għandu jidħol fis-seħħ 30 jum wara d-data li fiha jkun wasal għand id-depożitarju tal-istrumenti kollha ta’ ratifika, aċċettazzjoni, jew approvazzjoni ta’ dan il-Ftehim, jew adeżjoni miegħu minn dawk l-Istati u l-Unjoni Ewropea elenkati fl-Artikolu 9(1).

               2.
                     Wara d-dħul fis-seħħ ta’ dan il-Ftehim, huwa għandu jidħol fis-seħħ għal kull Stat mistieden biex jaderixxi skont l-Artikolu 10(2) li jkun iddepożita strument ta’ adeżjoni 30 jum wara d-data tad-depożitu ta’ dak l-istrument.

               Artikolu 12

               Irtirar

               Parti tista’ tirtira minn dan il-Ftehim f’kull mument billi tibgħat notifika bil-miktub tal-irtirar tagħha lid-depożitarju permezz ta' mezzi diplomatiċi, fejn tispeċifika d-data effettiva tal-irtirar tagħha, li għandha tkun mill-inqas sitt xhur wara d-data tan-notifika. L-irtirar minn dan il-Ftehim ma għandux jaffettwa l-applikazzjoni tiegħu fost il-Partijiet li jkun baqa’ jew l-obbligu tal-Parti li tirtira li tissodisfa kwalunkwe obbligu f’dan il-Ftehim li kieku tkun soġġetta għalih skont id-dritt internazzjonali indipendentement minn dan il-Ftehim.

               Artikolu 13

               Tul taż-Żmien tal-Ftehim

               1.
                     Dan il-Ftehim għandu jibqa’ fis-seħħ għal perijodu inizjali ta’ 16-il sena mid-dħul fis-seħħ tiegħu.

               2.
                     Wara li jiskadi l-perijodu inizjali speċifikat fil-paragrafu 1 hawn fuq, dan il-Ftehim għandu jibqa’ fis-seħħ għal perijodu/i ta’ estensjoni ta’ ħames snin suċċessivi ħlief jekk xi Parti:

               (a)
                     tippreżenta oġġezzjoni formali għal estensjoni ta’ dan il-Ftehim waqt l-aħħar laqgħa tal-Partijiet li ssir qabel l-iskadenza tal-perijodu inizjali jew kwalunkwe perijodu ta’ estensjoni sussegwenti; jew

               (b)
                     tibgħat oġġezzjoni formali għal estensjoni lid-depożitarju bil-miktub mhux aktar tard minn sitt xhur qabel l-iskadenza tal-perijodu rispettiv.

               3.
                     Il-Partijiet għandhom jipprovdu għal tranżizzjoni effettiva bejn dan il-Ftehim u kwalunkwe ftehim ġdid potenzjali li jistabbilixxi organizzazzjoni jew arranġament addizzjonali għall-ġestjoni tas-sajd reġjonali jew subreġjonali għall-ġestjoni tas-sajd fiż-Żona tal-Ftehim sabiex jiġu salvagwardati l-ekosistemi tal-baħar b’saħħithom u tiġi żgurata l-konservazzjoni u l-użu sostenibbli ta’ stokkijiet ta’ ħut fiż-Żona tal-Ftehim.

               Artikolu 14

               Relazzjoni ma' Ftehimiet Oħra

               1.
                     Il-Partijiet jirrikonoxxu li huma marbuta u li ser jibqgħu marbuta bl-obbligi tagħhom taħt dispożizzjonijiet rilevanti tad-dritt internazzjonali, inklużi dawk riflessi fil-Konvenzjoni u l-Ftehim tal-1995, u jirrikonoxxu l-importanza li jkomplu jikkooperaw fit-twettiq ta’ dawk l-obbligi anki fil-każ li dan il-Ftehim jiskadi jew jiġi tterminat fin-nuqqas ta’ kwalunkwe ftehim li jistabbilixxi organizzazzjoni jew arranġament addizzjonali għall-ġestjoni tas-sajd reġjonali jew subreġjonali jew arranġament għal ġestjoni tas-sajd fiż-Żona tal-Ftehim.

               2.
                     Xejn f’dan il-Ftehim ma għandu jippreġudika l-pożizzjonijiet ta’ kwalunkwe Parti fir-rigward tad-drittijiet u l-obbligi tagħha taħt ftehimiet internazzjonali u l-pożizzjonijiet tagħha fir-rigward ta’ kwalunkwe kwistjoni relatata mal-liġi tal-baħar, inkluż fir-rigward ta’ kwalunkwe pożizzjoni relatata mal-eżerċizzju tad-drittijiet u l-ġurisdizzjoni fl-Oċean Artiku.

               3.
                     Xejn f’dan il-Ftehim ma għandu jippreġudika d-drittijiet, il-ġurisdizzjoni u l-obbligi ta’ kwalunkwe Parti skont dispożizzjonijiet rilevanti tad-dritt internazzjonali kif rifless fil-Konvenzjoni jew il-Ftehim tal-1995, inkluż id-dritt li tipproponi l-bidu tan-negozjati dwar l-istabbiliment ta’ arranġament wieħed jew aktar addizzjonali għall-ġestjoni tas-sajd reġjonali jew subreġjonali għaż-Żona tal-Ftehim.

               4.
                     Dan il-Ftehim m'għandux ibiddel id-drittijiet u l-obbligi ta' kwalunkwe Parti li jirriżultaw minn ftehimiet oħra kompatibbli ma’ dan il-Ftehim u li ma jaffettwawx it-tgawdija minn Partijiet oħrajn tad-drittijiet tagħhom jew il-prestazzjoni tal-obbligi tagħhom skont dan il-Ftehim. Dan il-Ftehim la għandu jimmina u lanqas ikun f’konflitt mar-rwol u l-mandat ta’ kwalunkwe mekkaniżmu internazzjonali eżistenti relatat mal-ġestjoni tas-sajd.

               Artikolu 15

               Depożitarju

               1.
                     Il-Gvern tal-Kanada għandu jkun id-depożitarju ta’ dan il-Ftehim.

               2.
                     L-istrumenti tar-ratifika, l-aċċettazzjoni, l-approvazzjoni jew l-adeżjoni għandhom jiġu ddepożitati mad-depożitarju.

               3.
                     Id-depożitarju għandu jgħarraf lill-firmatarji kollha u lill-Partijiet kollha bid-depożitu tal-istrumenti kollha tar-ratifika, l-aċċettazzjoni, l-approvazzjoni jew l-adeżjoni u jwettaq dawk il-funzjonijiet l-oħra kif previsti fil-Konvenzjoni ta’ Vjenna dwar il-Liġi tat-Trattati tal-1969.

               Magħmul fi _________________________ dan ______ jum ta’ _________, 201X, f’oriġinal uniku, bil-lingwa Ċiniża, Ingliża, Franċiża u Russa, b’kull test ikun ugwalment awtentiku.


               IL-KUMMISSJONI EWROPEA
            Brussell, 6.7.2018
            COM(2018) 527 final
            2018/0277(NLE)
            Proposta għal
            DEĊIŻJONI TAL-KUNSILL
            li tawtorizza lill-Awstrija taċċetta, fl-interess tal-Unjoni Ewropea, l-adeżjoni tal-Ekwador u tal-Ukrajna mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet u l-għanijiet tal-proposta

                  L-għan tal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta’ Minuri (minn hawn ’il quddiem: “il-Konvenzjoni tal-1980”), sal-lum irratifikata minn 98 pajjiż, inklużi l-Istati Membri kollha tal-UE, huwa li jerġa' jkun hemm l-istatus quo permezz tar-ritorn immedjat ta' minuri li jitneħħew jew li jinżammu b'mod illeċtu permezz ta' sistema ta' kooperazzjoni bejn l-awtoritajiet ċentrali maħtura mill-Partijiet Kuntrattwali tagħha.

                  Minħabba li l-prevenzjoni tal-ħtif ta’ minuri hija parti essenzjali mill-politika tal-UE biex tippromwovi d-drittijiet tal-minuri, l-Unjoni Ewropea hija attiva fil-livell internazzjonali biex ittejjeb l-applikazzjoni tal-Konvenzjoni tal-1980 u tinkoraġġixxi Stati terzi biex jaderixxu magħha.

                  L-Ekwador iddepożita l-istrument tal-adeżjoni għall-Konvenzjoni tal-1980 fit-22 ta' Jannar 1992. Il-Konvenzjoni daħlet fis-seħħ fl-Ekwador, fl-1 ta' April 1992.

                  Il-Konvenzjoni tal-1980 bejn l-Ekwador u 26 Stat Membru tal-UE diġà daħlet fis-seħħ. L-Awstrija u d-Danimarka biss għadhom ma aċċettawx l-adeżjoni tal-Ekwador mal-Konvenzjoni.

                  L-Ukrajna ddepożitat l-istrument tal-adeżjoni għall-Konvenzjoni tal-1980 fit-2 ta' Ġunju 2006. Il-Konvenzjoni daħlet fis-seħħ fl-Ukrajna, fl-1 ta' Settembru 2006.

                  Il-Konvenzjoni tal-1980 bejn l-Ukrajna u 26 Stat Membru tal-UE diġà daħlet fis-seħħ. L-Awstrija u d-Danimarka biss għadhom ma aċċettawx l-adeżjoni tal-Ukrajna mal-Konvenzjoni.

                  L-Artikolu 38(4) tal-Konvenzjoni tal-1980 jistipula li l-Konvenzjoni tapplika bejn il-pajjiż aderenti u dawk l-Istati Kontraenti li jkunu ddikjaraw li aċċettaw l-adeżjoni.

                  L-eżistenza tal-kompetenza esklużiva tal-UE fil-kwistjoni tal-aċċettazzjoni tal-adeżjoni ta' Stat terz mal-Konvenzjoni tal-1980 kienet ikkonfermata mill-Qorti tal-Ġustizzja tal-Unjoni Ewropea, li ġiet ikkonsultata fuq l-inizjattiva tal-Kummissjoni.

                  Fl-14 ta' Ottubru 2014, l-Opinjoni 1/13 tal-Qorti tal-Ġustizzja tal-Unjoni Ewropea ddikjarat li l-kompetenza esklużiva tal-Unjoni Ewropea tkopri l-aċċettazzjoni tal-adeżjoni ta' Stat terz mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri.

                  Il-Qorti saħqet dwar il-ħtieġa ta’ uniformità fil-livell tal-UE f'dan ir-rigward, sabiex jiġu evitati differenzi fil-kamp ta’ applikazzjoni (géométrie variable) fost l-Istati Membri.

                  Minħabba li l-kwistjoni tal-ħtif internazzjonali tal-minuri hija fil-kompetenza esterna esklużiva tal-Unjoni Ewropea, id-deċiżjoni dwar jekk tiġix aċċettata l-adeżjoni tal-Ukrajna għandha tittieħed fil-livell tal-UE permezz ta' Deċiżjoni tal-Kunsill. B'hekk jenħtieġ li l-Awstrija tagħmel id-dikjarazzjoni ta' aċċettazzjoni tagħha fir-rigward tal-adeżjoni tal-Ekwador u tal-Ukrajna fl-interess tal-Unjoni Ewropea.

                  L-aċċettazzjoni tal-Awstrija tagħmel il-Konvenzjoni tal-1980 applikabbli bejn l-Ekwador u l-Istati Membri kollha tal-UE minbarra d-Danimarka.

               •Konsistenza mad-dispożizzjonijiet ta’ politika eżistenti fil-qasam ta’ politika

                  F'dak li jirrigwarda l-ħtif tal-minuri minn ġenitur, il-Konvenzjoni tal-Aja tal-1980 hija l-kontroparti internazzjonali tar-Regolament tal-Kunsill Nru 2201/2003 (magħruf bħala r-Regolament Brussell IIa), li huwa l-bażi tal-kooperazzjoni ġudizzjarja tal-UE fi kwistjonijiet matrimonjali u ta' responsabbiltà tal-ġenituri.

                  Wieħed mill-objettivi ewlenin tar-Regolament hu li jiskoraġġixxi l-ħtif tal-minuri minn Stat Membru għall-ieħor, billi jistabbilixxi proċeduri li jiżguraw ir-ritorn minnufih tal-minuri lejn l-Istat Membru fejn ikollhom ir-residenza abitwali tagħhom. Għal dan l-għan, ir-Regolament Brussell IIa jinkludi fl-Artikolu 11 tiegħu, il-proċedura stabbilita fil-Konvenzjoni tal-Aja tal-1980 u jikkumplimentaha billi jiċċara xi aspetti tagħha, b'mod partikolari s-smigħ tal-minuri, il-perjodu ta' żmien biex tinħareġ deċiżjoni wara li jsir rikors għal ritorn, u r-raġunijiet biex ma jsirx ir-ritorn tal-minuri. Huwa jintroduċi wkoll dispożizzjonijiet li jirregolaw ordnijiet ta' ritorn u ta' nuqqas ta' ritorn konfliġġenti maħruġa fi Stati Membri differenti.

                  Fil-livell internazzjonali, l-Unjoni Ewropea tappoġġa l-adeżjoni ta' Stati terzi mal-Konvenzjoni tal-1980 sabiex l-Istati Membri tagħha jibbażaw ruħhom fuq qafas ġuridiku komuni biex jittrattaw il-ħtif internazzjonali ta’ minuri.

                  Bejn Ġunju 2015 u Diċembru 2017 diġà ġew adottati 14-il deċiżjoni tal-Kunsill  sabiex tiġi aċċettata l-adeżjoni mal-Konvenzjoni tal-Aja tal-1980 dwar il-Ħtif Internazzjonali ta' Minuri ta’ 20 pajjiż terz (il-Marokk, Singapore, il-Federazzjoni Russa, l-Albanija, Andorra, is-Seychelles, l-Armenja, ir-Repubblika tal-Korea, il-Każakistan, il-Perù, il-Georgia, l-Afrika t’Isfel, iċ-Ċilì, l-Iżlanda, il-Bahamas, il-Panama, l-Urugwaj, il-Kolombja, El Salvador u San Marino)
                     1
                   .

               •Il-konsistenza ma’ politiki oħrajn tal-Unjoni

                  Din il-proposta hija marbuta b’mod ċar mal-objettiv ġenerali, minqux fl-Artikolu 3 tat-Trattat dwar l-Unjoni Ewropea, li jiġu protetti d-drittijiet tal-minuri. Is-sistema tal-Konvenzjoni tal-Aja tal-1980 hija mfassla biex tipproteġi lill-minuri mill-effetti ta' ħsara ta' ħtif mill-ġenituri u biex tiżgura li l-minuri jkunu jistgħu jżommu kuntatt maż-żewġ ġenituri, pereżempju billi tiżgura l-eżerċizzju effettiv tad-drittijiet ta' aċċess.

                  Tajjeb li wieħed isemmi wkoll ir-rabta mal-promozzjoni tal-użu tal-medjazzjoni fis-soluzzjoni ta' tilwim familjari transfruntiera. Id-Direttiva dwar ċerti aspetti ta' medjazzjoni fi kwistjonijiet ċivili u kummerċjali
                     2
                   tapplika wkoll għal-liġi tal-familja fl-ispazju ġudizzjarju Ewropew komuni. Il-Konvenzjoni tal-Aja tal-1980 tinkoraġġixxi wkoll soluzzjoni ta' ħbiberija għal tilwim familjari. Waħda mill-Gwidi għall-Prattika Tajba skont il-Konvenzjoni tal-Aja tal-1980, ppubblikata mill-Konferenza tal-Aja dwar id-Dritt Internazzjonali Privat, hija ddedikata għall-użu tal-medjazzjoni għar-riżoluzzjoni tat-tilwim internazzjonali tal-familja li jirrigwarda lill-minuri, li jaqa' fil-kamp ta' applikazzjoni tal-Konvenzjoni. Fuq inizjattiva tal-Kummissjoni Ewropea, din il-Gwida ġiet tradotta għal-lingwi kollha tal-UE, minbarra l-Ingliż u l-Franċiż, u anki għall-Għarbi sabiex jiġi sostnut id-djalogu ma' Stati li għadhom ma rratifikawx il-Konvenzjoni u sabiex tingħata għajnuna ħalli jinstabu mezzi konkreti kif jiġu indirizzati l-problemi li jippreżentaw ruħhom mal-pajjiżi li għadhom ma rratifikawhiex waqt il-ħtif internazzjonali ta’ minuri
                     3
                  .

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Minħabba l-fatt li d-deċiżjoni tirrigwarda ftehim internazzjonali, il-bażi ġuridika applikabbli hija l-Artikolu 218 tat-Trattat dwar il-Funzjonament tal-Unjoni Ewropea flimkien mal-Artikolu 81(3). Il-Kunsill għandu jaġixxi b'mod unanimu wara li jikkonsulta l-Parlament Ewropew.

                  Ir-Renju Unit u l-Irlanda huma marbutin bir-Regolament (UE) Nru 2201/2003 u għalhekk qegħdin jieħdu sehem fl-adozzjoni u fl-applikazzjoni ta' din id-Deċiżjoni.

                  B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               •Proporzjonalità

                  Din il-proposta hija mfassla fuq il-mudell ta’ Deċiżjonijiet tal-Kunsill dwar l-istess suġġett li diġà ġew adottati, u ma tmurx lil hinn minn dak li huwa meħtieġ biex jintlaħaq l-għan ta' azzjoni koerenti tal-UE fil-qasam tal-ħtif internazzjonali ta’ minuri billi tiżgura li l-Awstrija taċċetta l-adeżjoni tal-Ekwador u l-Ukrajna mal-Konvenzjoni tal-Aja tal-1980 f'perjodu ta' żmien stabbilit.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  L-Awstrija, li ġiet ikkonsultata mill-Kummissjoni dwar kemm hija lesta li taċċetta l-adeżjoni tal-Ekwador u l-Ukrajna mal-Konvenzjoni tal-1980, tat opinjoni favorevoli.

                  Id-diskussjonijiet li saru waqt laqgħa tal-esperti tat-18 ta' April 2018 urew li f'dan l-istadju, ma hemm l-ebda oġġezzjoni min-naħa tal-Istati Membri biex l-Awstrija taċċetta l-adeżjoni tal-Ekwador u tal-Ukrajna mal-Konvenzjoni tal-1980.

               •Ġbir u użu ta’ għarfien espert

                  Billi l-Konvenzjoni hija diġà fis-seħħ ma' 26 Stat Membru, kemm għall-Ekwador kif ukoll għall-Ukrajna, kienet l-opinjoni tal-Kummissjoni u tal-esperti tal-Istati Membri li, f'każijiet bħal dawn, ma hemm l-ebda ħtieġa ta' valutazzjoni speċifika tas-sitwazzjoni tal-pajjiż terz ikkonċernat.

               •Valutazzjoni tal-impatt

                  Rigward l-14-il Deċiżjoni tal-Kunsill, dwar l-aċċettazzjoni tal-adeżjoni ta' diversi Stati terzi mal-Konvenzjoni tal-Aja tal-1980, li diġà ġew adottati fl-2015 u fl-2017, ma twettqet l-ebda valutazzjoni tal-impatt minħabba n-natura ta' dan l-att leġiżlattiv. Fi kwalunlkwe każ, valutazzjoni speċifika tas-sitwazzjoni tal-Ekwador u tal-Ukrajna tqieset bħala mhux meħtieġa meta jitqies il-fatt li l-Konvenzjoni hija diġà fis-seħħ mas-26 Stat Membru tal-UE u r-rieda tal-Awstrija li taċċetta l-adeżjoni tal-Ekwador u tal-Ukrajna.

               4.IMPLIKAZZJONI GĦALL-BAĠIT

                  Id-deċiżjoni proposta ma għandha l-ebda implikazzjoni għall-baġit.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Peress li l-proposta tikkonċerna biss l-awtorizzazzjoni għall-Awstrija biex taċċetta l-adeżjoni tal-Ekwador u l-Ukrajna mal-Konvenzjoni tal-1980, il-monitoraġġ tal-implimentazzjoni tagħha huwa limitat biex l-Awstrija tirrispetta l-formulazzjoni tad-dikjarazzjoni u l-iskeda taż-żmien biex tiddepożitaha u tikkomunika d-depożitu tagħha lill-Kummissjoni kif stabbilit fid-Deċiżjoni tal-Kunsill.

               2018/0277 (NLE)

               Proposta għal

               DEĊIŻJONI TAL-KUNSILL

               li tawtorizza lill-Awstrija taċċetta, fl-interess tal-Unjoni Ewropea, l-adeżjoni tal-Ekwador u tal-Ukrajna mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 81(3), flimkien mal-Artikolu 218(6)(b) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  4
               ,

               Billi:

               (1)L-Unjoni Ewropea stabbiliet bħala wieħed mill-għanijiet tagħha l-promozzjoni tal-protezzjoni tad-drittijiet tal-minuri, kif iddikjarat fl-Artikolu 3 tat-Trattat dwar l-Unjoni Ewropea. Il-miżuri għall-protezzjoni tal-minuri kontra t-teħid jew żamma illeċiti huma parti essenzjali minn dik il-politika.

               (2)Il-Kunsill adotta r-Regolament (KE) Nru 2201/2003
                  5
                (“ir-Regolament Brussell IIa”), li għandu l-għan li jħares lill-minuri mill-effetti dannużi tat-teħid jew taż-żamma b'mod illeċitu u li jistabbilixxi proċeduri biex jiżgura r-ritorn rapidu tagħhom lejn l-Istat tar-residenza abitwali tagħhom, kif ukoll li jiżgura l-ħarsien tad-drittijiet tal-aċċess u tad-drittijiet tal-kustodja.

               (3)Ir-Regolament Brussell IIa jikkumplimenta u jirrinforza l-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri (“il-Konvenzjoni tal-Aja tal-1980”) li tistabbilixxi, fil-livell internazzjonali, sistema ta' obbligi u kooperazzjoni fost l-Istati kontraenti u bejn l-awtoritajiet ċentrali u għandha l-għan li tiżgura r-ritorn minnufih ta' tfal li jittieħdu jew jinżammu b'mod illeċitu.

               (4)L-Istati Membri kollha tal-Unjoni huma partijiet għall-Konvenzjoni tal-Aja tal-1980.

               (5)L-Unjoni tinkoraġġixxi lil Stati terzi biex jaċċedu għall-Konvenzjoni tal-Aja tal-1980 u tappoġġa l-implimentazzjoni korretta tal-Konvenzjoni tal-Aja tal-1980 billi tieħu sehem, flimkien mal-Istati Membri, fost oħrajn, fil-kummissjonijiet speċjali organizzati fuq bażi regolari mill-Konferenza tal-Aja dwar id-dritt internazzjonali privat.

               (6)Qafas legali komuni applikabbli bejn l-Istati Membri tal-Unjoni u Stati terzi jista' jkun l-aħjar soluzzjoni għal każijiet sensittivi ta' ħtif internazzjonali ta' minuri.

               (7)Il-Konvenzjoni tal-Aja tal-1980 tistipula li hija tapplika bejn l-Istat aderenti u dawk l-Istati kontraenti li jkunu ddikjaraw li aċċettaw l-adeżjoni.

               (8)Il-Konvenzjoni tal-Aja tal-1980 ma tippermettix li organizzazzjonijiet reġjonali għall-integrazzjoni ekonomika bħall-Unjoni jsiru partijiet għaliha. Għalhekk, l-Unjoni la tista' taderixxi ma' dik il-Konvenzjoni, u lanqas ma tista' tiddepożita dikjarazzjoni ta' aċċettazzjoni ta' Stat aderenti.

               (9)Skont l-Opinjoni 1/13 tal-Qorti tal-Ġustizzja tal-Unjoni Ewropea, id-dikjarazzjonijiet ta' aċċettazzjoni skont il-Konvenzjoni tal-Aja tal-1980 huma parti mill-kompetenza esklużiva esterna tal-Unjoni.

               (10)L-Ekwador iddepożitat l-istrument tal-adeżjoni tagħha mal-Konvenzjoni tal-Aja tal-1980 fit-22 ta' Jannar 1992. Il-Konvenzjoni daħlet fis-seħħ fl-Ekwador, fl-1 ta' April 1992.

               (11)L-Istati Membri kollha, bl-eċċezzjoni tal-Awstrija u d-Danimarka, diġà aċċettaw l-adeżjoni tal-Ekwador mal-Konvenzjoni tal-Aja tal-1980. L-Ekwador aċċettat l-adeżjoni tal-Bulgarija, Ċipru, l-Estonja, il-Latvja, il-Litwanja, Malta, il-Polonja u s-Slovenja mal-Konvenzjoni tal-Aja tal-1980. Il-valutazzjoni tas-sitwazzjoni fl-Ekwador wasslet għall-konklużjoni li l-Awstrija tinsab f'pożizzjoni li taċċetta, fl-interess tal-Unjoni, l-adeżjoni tal-Ekwador skont it-termini tal-Konvenzjoni tal-Aja tal-1980.

               (12)L-Ukrajna iddepożitat l-istrument tal-adeżjoni tagħha mal-Konvenzjoni tal-Aja tal-1980 fit-2 ta’ Ġunju 2006. Il-Konvenzjoni daħlet fis-seħħ għall-Ukrajna, fl-1 ta' Settembru 2006.

               (13)L-Istati Membri kollha, bl-eċċezzjoni tal-Awstrija u d-Danimarka, diġà aċċettaw l-adeżjoni tal-Ukrajna mal-Konvenzjoni tal-Aja tal-1980. Il-valutazzjoni tas-sitwazzjoni fl-Ukrajna wasslet għall-konklużjoni li l-Awstrija tinsab f'pożizzjoni li taċċetta, fl-interess tal-Unjoni, l-adeżjoni tal-Ukrajna skont it-termini tal-Konvenzjoni tal-Aja tal-1980.

               (14)Għalhekk jenħtieġ li l-Awstrija tkun awtorizzata tiddepożita d-dikjarazzjoni tagħha ta' aċċettazzjoni tal-adeżjoni tal-Ekwador u l-Ukrajna mal-Konvenzjoni tal-Aja tal-1980 fl-interess tal-Unjoni skont it-termini stipulati f'din id-Deċiżjoni. L-Istati Membri l-oħra tal-Unjoni li diġà aċċettaw l-adeżjoni tal-Ekwador u tal-Ukrajna mal-Konvenzjoni tal-Aja tal-1980 ma għandhomx jiddepożitaw dikjarazzjonijiet ġodda ta' aċċettazzjoni billi d-dikjarazzjonijiet eżistenti jibqgħu validi skont id-dritt internazzjonali pubbliku.

               (15)Ir-Renju Unit u l-Irlanda huma marbutin bir-Regolament Brussell IIa u qed jieħdu sehem fl-adozzjoni u l-applikazzjoni ta' din id-Deċiżjoni.

               (16)B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               ADOTTA DIN ID-DEĊIŻJONI:

               Artikolu 1

               1.
                     L-Awstrija hija b'dan awtorizzata li taċċetta l-adeżjoni tal-Ekwador u tal-Ukrajna mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri (“il-Konvenzjoni tal-Aja tal-1980”) fl-interess tal-Unjoni.

               2.
                     L-Awstrija għandha, sa mhux aktar tard minn [tnax-il xahar minn wara d-data tal-adozzjoni ta’ din id-Deċiżjoni], tiddepożita dikjarazzjoni ta' aċċettazzjoni tal-adeżjoni tal-Ekwador u l-Ukrajna mal-Konvenzjoni tal-Aja tal-1980, fl-interess tal-Unjoni, fformulata kif ġej:

               "[L-isem sħiħ tal-ISTAT MEMBRU] tiddikjara li taċċetta l-adeżjoni tal-Ekwador mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri, f'konformità mad-Deċiżjoni tal-Kunsill (UE) 2018/…".

               3.
                     L-Awstrija għandha tinforma lill-Kunsill u lill-Kummissjoni bid-depożitu tad-dikjarazzjonijiet tagħhom ta' aċċettazzjoni tal-adeżjoni tal-Ekwador u l-Ukrajna mal-Konvenzjoni tal-Aja tal-1980 u għandha tikkomunika t-test ta' dawk id-dikjarazzjonijiet lill-Kummissjoni fi żmien xahrejn minn meta tiddepożitahom.

               Artikolu 2

               Din id-Deċiżjoni għandha ssir effettiva dakinhar tan-notifika tagħha.

               Artikolu 3

               Din id-Deċiżjoni hija indirizzata lill-Awstrija.

               Magħmul fi Brussell,

                     Għall-Kunsill

                     Il-President

                     (1)

                        Diġà ġew adottati 14-il deċiżjoni tal-Kunsill li jawtorizzaw lill-Istati Membri jaċċettaw l-adeżjoni mal-Konvenzjoni tal-1980 ta’ Andorra (id-Deċiżjoni tal-Kunsill 2015/1023 adottata fil-15 ta’ Ġunju 2015); is-Seychelles (id-Deċiżjoni tal-Kunsill (UE) 2015/2354 adottata fl-10 ta’ Diċembru 2015); ir-Russja (id-Deċiżjoni tal-Kunsill (UE) 2015/2355 adottata fl-10 ta’ Diċembru 2015); l-Albanija (id-Deċiżjoni tal-Kunsill (UE) 2015/2356 adottata fl-10 ta’ Diċembru 2015); Singapore (id-Deċiżjoni tal-Kunsill (UE) 2015/1024 adottata fil-15 ta’ Ġunju 2015); il-Marokk (id-Deċiżjoni tal-Kunsill (UE) 2015/2357 adottata fl-10 ta’ Diċembru 2015); l-Armenja (id-Deċiżjoni tal-Kunsill (UE) 2015/2358 adottata fl-10 ta’ Diċembru 2015); ir-Repubblika tal-Korea (id-Deċiżjoni tal-Kunsill (UE) 2016/2313 adottata fit-8 ta’ Diċembru 2016) , il-Każakistan (id-Deċiżjoni tal-Kunsill (UE)2016/2311 adottata fit-8.12.2016),il-Perù (id-Deċiżjoni tal-Kunsill (UE) 2016/2312 adottata fit-8.12.2016); il-Georgia u l-Afrika t’Isfel (Id-Deċiżjoni tal-Kunsill (UE) 2017/2462 tat-18 ta’ Diċembru 2017); iċ-Ċili, l-Iżlanda u l-Bahamas (Id-Deċiżjoni tal-Kunsill (UE) 2017/2424 tat-18 ta’ Diċembru 2017); il-Panama, l-Urugwaj, il-Kolombja u El Salvador (id-Deċiżjoni tal-Kunsill (UE) 2017/2464 tat-18 ta’ Diċembru 2017); San Marino (id-Deċiżjoni tal-Kunsill (UE) 2017/2463 tat-18 ta’ Diċembru 2017).

                     (2)

                        Id-Direttiva 2008/52/KE  tal-Parlament Ewropew u tal-Kunsill tal-21 ta' Mejju 2008 dwar ċerti aspetti ta' medjazzjoni f'materji ċivili u kummerċjali (ĠU L 136 tal-24 ta' Mejju 2008, p.  3);

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        ĠU C , , p. .

                     (5)

                        Ir-Regolament tal-Kunsill (KE) Nru 2201/2003 tas-27 ta' Novembru 2003 dwar il-ġurisdizzjoni u r-rikonoxximent u l-infurzar ta' sentenzi fi kwistjonijiet matrimonjali u kwistjonijiet ta' responsabbiltà tal-ġenituri, u li jirrevoka r-Regolament (KE) Nru 1347/2000 (ĠU L 338, 23.12.2003, p. 1).


               IL-KUMMISSJONI EWROPEA
            Brussell, 6.7.2018
            COM(2018) 526 final
            2018/0276(NLE)
            Proposta għal
            DEĊIŻJONI TAL-KUNSILL
            li tawtorizza lill-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit biex jaċċettaw, fl-interess tal-Unjoni Ewropea, l-adeżjoni tar-Repubblika Dominicana mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u l-għanijiet tal-proposta

                  L-għan tal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta’ Minuri (minn hawn ’il quddiem: “il-Konvenzjoni tal-1980”), sal-lum irratifikata minn 98 pajjiż, inklużi l-Istati Membri kollha tal-UE, huwa li jerġa' jkun hemm l-istatus quo permezz tar-ritorn immedjat ta' minuri li jitneħħew jew li jinżammu b'mod illeċtu permezz ta' sistema ta' kooperazzjoni bejn l-awtoritajiet ċentrali maħtura mill-Partijiet Kuntrattwali tagħha.

                  Minħabba li l-prevenzjoni tal-ħtif ta’ minuri hija parti essenzjali mill-politika tal-UE biex tippromwovi d-drittijiet tal-minuri, l-Unjoni Ewropea hija attiva fil-livell internazzjonali biex ittejjeb l-applikazzjoni tal-Konvenzjoni tal-1980 u tinkoraġġixxi Stati terzi biex jaderixxu magħha.

                  Ir-Repubblika Dominicana ddepożitat l-istrument ta’ adeżjoni mal-Konvenzjoni tal-1980 fil-11 ta' Awissu 2004. Il-Konvenzjoni daħlet fis-seħħ fir-Repubblika Dominicana fl-1 ta’ Novembru 2004.

                  Il-Konvenzjoni tal-1980 bejn ir-Repubblika Dominicana u 20 Stat Membru tal-UE diġà daħlet fis-seħħ. L-Awstrija, Ċipru, il-Kroazja, id-Danimarka, il-Lussemburgu, il-Portugall, ir-Rumanija u r-Renju Unit għadhom ma aċċettawx l-adeżjoni tar-Repubblika Dominicana għall-Konvenzjoni.

                  L-Artikolu 38(4) tal-Konvenzjoni tal-1980 jistipula li l-Konvenzjoni tapplika bejn il-pajjiż aderenti u dawk l-Istati Kontraenti li jkunu ddikjaraw li aċċettaw l-adeżjoni.

                  L-eżistenza tal-kompetenza esklużiva tal-UE fil-kwistjoni tal-aċċettazzjoni tal-adeżjoni ta' Stat terz mal-Konvenzjoni tal-1980 kienet ikkonfermata mill-Qorti tal-Ġustizzja tal-Unjoni Ewropea, li ġiet ikkonsultata fuq l-inizjattiva tal-Kummissjoni.

                  Fl-14 ta' Ottubru 2014, l-Opinjoni 1/13 tal-Qorti tal-Ġustizzja tal-Unjoni Ewropea ddikjarat li l-kompetenza esklużiva tal-Unjoni Ewropea tkopri l-aċċettazzjoni tal-adeżjoni ta' Stat terz mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri.

                  Il-Qorti saħqet dwar il-ħtieġa ta’ uniformità fil-livell tal-UE f'dan ir-rigward, sabiex jiġu evitati differenzi fil-kamp ta’ applikazzjoni (géométrie variable) fost l-Istati Membri.

                  Minħabba li l-kwistjoni tal-ħtif internazzjonali tal-minuri hija fil-kompetenza esterna esklużiva tal-Unjoni Ewropea, id-deċiżjoni dwar jekk tiġix aċċettata l-adeżjoni tar-Repubblika Dominicana għandha tittieħed fil-livell tal-UE permezz ta' Deċiżjoni tal-Kunsill. L-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit għalhekk għandhom jagħmlu d-dikjarazzjoni ta’ aċċettazzjoni tagħhom tal-adeżjoni tar-Repubblika Dominicana fl-interess tal-Unjoni Ewropea.

                  L-aċċettazzjoni tal-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit tagħmel il-Konvenzjoni tal-1980 applikabbli bejn ir-Repubblika Dominicana u l-Istati Membri tal-UE ħlief id-Danimarka.

               •Konsistenza mad-dispożizzjonijiet ta’ politika eżistenti f’dan il-qasam ta’ politika

                  F'dak li jirrigwarda l-ħtif tal-minuri minn ġenitur, il-Konvenzjoni taL-Aja tal-1980 hija l-kontroparti internazzjonali tar-Regolament tal-Kunsill Nru 2201/2003 (magħruf bħala r-Regolament Brussell IIa), li huwa l-bażi tal-kooperazzjoni ġudizzjarja tal-UE fi kwistjonijiet matrimonjali u ta' responsabbiltà tal-ġenituri.

                  Wieħed mill-objettivi ewlenin tar-Regolament hu li jiskoraġġixxi l-ħtif tal-minuri minn Stat Membru għall-ieħor, billi jistabbilixxi proċeduri li jiżguraw ir-ritorn minnufih tal-minuri lejn l-Istat Membru fejn ikollom ir-residenza abitwali tagħhom. Għal dan l-għan, ir-Regolament Brussell IIa jinkludi fl-Artikolu 11 tiegħu, il-proċedura stabbilita fil-Konvenzjoni tal-Aja tal-1980 u jikkumplimentaha billi jiċċara xi aspetti tagħha, b'mod partikolari s-smigħ tal-minuri, il-perjodu ta' żmien biex tinħareġ deċiżjoni wara li jsir rikors għal ritorn, u r-raġunijiet biex ma jsirx ir-ritorn tal-minuri. Huwa jintroduċi wkoll dispożizzjonijiet li jirregolaw ordnijiet ta' ritorn u ta' nuqqas ta' ritorn konfliġġenti maħruġa fi Stati Membri differenti.

                  Fil-livell internazzjonali, l-Unjoni Ewropea tappoġġa l-adeżjoni ta' Stati terzi mal-Konvenzjoni tal-1980 sabiex l-Istati Membri tagħha jibbażaw ruħhom fuq qafas ġuridiku komuni biex jittrattaw il-ħtif internazzjonali ta’ minuri.

                  Erbatax-il deċiżjoni tal-Kunsill diġà ġew adottati bejn Ġunju 2015 u Diċembru 2017 sabiex tiġi aċċettata, mal-Konvenzjoni tal-Aja tal-1980 dwar il-Ħtif Internazzjonali ta' Minuri ta’ 20 pajjiż terzi (il-Marokk, Singapore, il-Federazzjoni Russa, l-Albanija, Andorra, is-Seychelles, l-Armenja, ir-Repubblika tal-Korea, il-Każakistan u l-Perù, il-Ġeorġja, l-Afrika t’Isfel, iċ-Ċili, l-Islanda, il-Bahamas, il-Panama, l-Urugwaj, il-Kolombja, El Salvador u San Marino)
                     1
                   .

               •Konsistenza ma’ politiki oħrajn tal-Unjoni

                  Din il-proposta hija marbuta b’mod ċar mal-objettiv ġenerali, minqux fl-Artikolu 3 tat-Trattat dwar l-Unjoni Ewropea, li jiġu protetti d-drittijiet tal-minuri. Is-sistema tal-Konvenzjoni tal-Aja tal-1980 hija mfassla biex tipproteġi lill-minuri mill-effetti ta' ħsara ta' ħtif mill-ġenituri u biex tiżgura li l-minuri jkunu jistgħu jżommu kuntatt maż-żewġ ġenituri, pereżempju billi tiżgura l-eżerċizzju effettiv tad-drittijiet ta' aċċess.

                  Tajjeb li wieħed isemmi wkoll ir-rabta mal-promozzjoni tal-użu tal-medjazzjoni fis-soluzzjoni ta' tilwim familjari transfruntier. Id-Direttiva dwar ċerti aspetti ta' medjazzjoni fi kwistjonijiet ċivili u kummerċjali
                     2
                   tapplika wkoll għal-liġi tal-familja fl-ispazju ġudizzjarju Ewropew komuni. Il-Konvenzjoni tal-Aja tal-1980 tinkoraġġixxi wkoll soluzzjoni ta' ħbiberija għal tilwim familjari. Waħda mill-Gwidi għall-Prattika Tajba skont il-Konvenzjoni tal-Aja tal-1980, ppubblikata mill-Konferenza tal-Aja dwar id-Dritt Internazzjonali Privat, hija ddedikata għall-użu tal-medjazzjoni għar-riżoluzzjoni tat-tilwim internazzjonali tal-familja li jirrigwarda lill-minuri, li jaqa' fil-kamp ta' applikazzjoni tal-Konvenzjoni. Fuq inizjattiva tal-Kummissjoni Ewropea, din il-Gwida ġiet tradotta fil-lingwi kollha tal-UE u anki fl-Għarbi, minbarra fl-Ingliż u fil-Franċiż, sabiex jiġi sostnut id-djalogu ma' Stati li għadhom ma rratifikawx il-Konvenzjoni u sabiex tingħata għajnuna ħalli jinstabu mezzi konkreti kif jiġu indirizzati l-problemi li jippreżentaw ruħhom mal-pajjiżi li għadhom ma rratifikawhiex waqt il-ħtif internazzjonali ta’ minuri
                     3
                  .

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Minħabba l-fatt li d-deċiżjoni tirrigwarda ftehim internazzjonali, il-bażi ġuridika applikabbli hija l-Artikolu 218 tat-Trattat dwar il-Funzjonament tal-Unjoni Ewropea flimkien mal-Artikolu 81(3). Il-Kunsill għandu jaġixxi b'mod unanimu wara li jikkonsulta mal-Parlament Ewropew.

                  Ir-Renju Unit u l-Irlanda huma marbutin bir-Regolament (UE) Nru 2201/2003 u għalhekk qegħdin jieħdu parti fl-adozzjoni u fl-applikazzjoni ta' din id-Deċiżjoni.

                  B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               •Proporzjonalità

                  Din il-proposta hija mfassla fuq il-mudell ta’ Deċiżjonijiet tal-Kunsill dwar l-istess suġġett li diġà ġew adottati, u ma tmurx lil hinn minn dak li huwa meħtieġ biex jintlaħaq l-għan ta' azzjoni koerenti tal-UE fil-qasam tal-ħtif internazzjonali ta’ minuri billi tiżgura li l-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit jaċċettaw l-adeżjoni tar-Repubblika Dominicana mal-Konvenzjoni tal-Aja tal-1980 f'perjodu ta' żmien stabbilit.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  L-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit ikkonsultati mill-Kummissjoni dwar ir-rieda tagħhom li jaċċettaw l-adeżjoni ta’ Repubblika Dominicana mal-Konvenzjoni tal-1980, taw opinjoni favorevoli.

                  Id-diskussjonijiet li saru waqt laqgħa tal-esperti tat-18 ta' April 2018 urew li f'dan l-istadju, ma hemm l-ebda oġġezzjoni min-naħa tal-Istati Membri biex l-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit jaċċettaw l-adeżjoni tar-Repubblika Dominicana mal-Konvenzjoni tal-1980.

               •Ġbir u użu ta’ għarfien espert

                  Billi l-Konvenzjoni hija diġà fis-seħħ bejn ir-Repubblika Dominicana u 20 Stat Membru, kienet l-opinjoni tal-Kummissjoni u tal-esperti tal-Istati Membri li, f'każijiet bħal dawn, ma hemm l-ebda ħtieġa ta' valutazzjoni speċifika tas-sitwazzjoni tal-pajjiż terz ikkonċernat.

               •Valutazzjoni tal-impatt

                  Rigward l-14-il Deċiżjoni tal-Kunsill, dwar l-aċċettazzjoni tal-adeżjoni ta' diversi Stati terzi mal-Konvenzjoni tal-Aja tal-1980, li diġà ġew adottati fl-2015 u fl-2017, ma twettqet l-ebda valutazzjoni tal-impatt minħabba n-natura ta' dan l-att leġiżlattiv. Fi kwalunlkwe każ, valutazzjoni speċifika tas-sitwazzjoni tar-Repubblika Dominika tqieset bħala mhux meħtieġa meta jitqies il-fatt li l-Konvenzjoni hija diġà fis-seħħ mal-20 Stat Membru tal-UE u r-rieda tal-Awstrija, Ċipru, il-Kroazja, il-lussemburgu, il-Portugall, ir-Rumanija u r-Renju Unit li jaċċettaw l-adeżjoni tar-Repubblika Dominicana.

               4.IMPLIKAZZJONI GĦALL-BAĠIT

                  Id-deċiżjoni proposta ma għandha l-ebda implikazzjoni baġitarja.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Peress li l-proposta tikkonċerna biss l-awtorizzazzjoni għall-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit  biex jaċċettaw l-adeżjoni tar-Repubblika Dominicana mal-Konvenzjoni tal-1980, il-monitoraġġ tal-implimentazzjoni tagħha huwa limitat biex il-Lussemburgu u r-Rumanija jirrispettaw il-formulazzjoni tad-dikjarazzjoni u l-iskeda taż-żmien biex jiddepożitawha u jikkomunikaw id-depożitu tagħha lill-Kummissjoni kif stabbilit fid-Deċiżjoni tal-Kunsill.

               2018/0276 (NLE)

               Proposta għal

               DEĊIŻJONI TAL-KUNSILL

               li tawtorizza lill-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit biex jaċċettaw, fl-interess tal-Unjoni Ewropea, l-adeżjoni tar-Repubblika Dominicana mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 81(3), flimkien mal-Artikolu 218(6)(b) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  4
               ,

               Billi:

               (1)L-Unjoni Ewropea stabbilixxiet bħala wieħed mill-għanijiet tagħha l-promozzjoni tal-protezzjoni tad-drittijiet tal-minuri, kif iddikjarat fl-Artikolu 3 tat-Trattat dwar l-Unjoni Ewropea. Il-miżuri għall-protezzjoni tal-minuri kontra t-teħid jew żamma illeċiti huma parti essenzjali minn dik il-politika.

               (2)Il-Kunsill adotta r-Regolament (KE) Nru 2201/2003
                  5
                (“ir-Regolament Brussell IIa”), li għandu l-għan li jħares lill-minuri mill-effetti dannużi tat-teħid jew taż-żamma b'mod illeċitu u li jistabbilixxi proċeduri biex jiżgura r-ritorn rapidu tagħhom lejn l-Istat tar-residenza abitwali tagħhom, kif ukoll li jiżgura l-ħarsien tad-drittijiet tal-aċċess u tad-drittijiet tal-kustodja.

               (3)Ir-Regolament Brussell IIa jikkumplimenta u jirrinforza l-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri (“il-Konvenzjoni tal-Aja tal-1980”) li tistabbilixxi, fil-livell internazzjonali, sistema ta' obbligi u kooperazzjoni fost l-Istati kontraenti u bejn l-awtoritajiet ċentrali u għandha l-għan li tiżgura r-ritorn minnufih ta' tfal li jittieħdu jew jinżammu b'mod illeċitu.

               (4)L-Istati Membri kollha tal-Unjoni huma partijiet għall-Konvenzjoni tal-Aja tal-1980.

               (5)L-Unjoni tinkoraġġixxi lil Stati terzi biex jaċċedu għall-Konvenzjoni tal-Aja tal-1980 u tappoġġa l-implimentazzjoni korretta tal-Konvenzjoni tal-Aja tal-1980 billi tieħu sehem, flimkien mal-Istati Membri, fost oħrajn, fil-kummissjonijiet speċjali organizzati fuq bażi regolari mill-Konferenza tal-Aja dwar id-dritt internazzjonali privat.

               (6)Qafas legali komuni applikabbli bejn l-Istati Membri tal-Unjoni u Stati terzi jista' jkun l-aħjar soluzzjoni għal każijiet sensittivi ta' ħtif internazzjonali ta' minuri.

               (7)Il-Konvenzjoni tal-Aja tal-1980 tistipula li hija tapplika bejn l-Istat aderenti u dawk l-Istati kontraenti li jkunu ddikjaraw li aċċettaw l-adeżjoni.

               (8)Il-Konvenzjoni tal-Aja tal-1980 ma tippermettix li organizzazzjonijiet reġjonali għall-integrazzjoni ekonomika bħall-Unjoni jsiru partijiet għaliha. Għalhekk, l-Unjoni la tista' taderixxi ma' dik il-Konvenzjoni, u lanqas ma tista' tiddepożita dikjarazzjoni ta' aċċettazzjoni ta' Stat aderenti.

               (9)Skont l-Opinjoni 1/13 tal-Qorti tal-Ġustizzja tal-Unjoni Ewropea, id-dikjarazzjonijiet ta' aċċettazzjoni skont il-Konvenzjoni tal-Aja tal-1980 huma parti mill-kompetenza esklużiva esterna tal-Unjoni.

               (10)Ir-Repubblika Dominicana ddepożitat l-istrument tal-adeżjoni għall-Konvenzjoni tal-1980 fil-11 ta’ Awwissu 2004. Il-Konvenzjoni daħlet fis-seħħ fir-Repubblika Dominicana fl-1 ta’ Novembru 2004.

               (11)L-Istati Membri kollha, bl-eċċezzjoni tal-Awstrija, Ċipru, il-Kroazja, id-Danimarka, il-Lussemburgu, il-Portugall, ir-Rumanija u r-Renju Unit għadhom ma aċċettawx l-adeżjoni tar-Repubblika Dominicana għall-Konvenzjoni tal-Aja tal-1980.  Il-valutazzjoni tas-sitwazzjoni fir-Repubblika Dominicana wasslet għall-konklużjoni li l-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit jinsabu f'pożizzjoni li jaċċettaw, fl-interess tal-Unjoni, l-adeżjoni tar-Repubblika Dominicana skont it-termini tal-Konvenzjoni tal-Aja tal-1980.

               (12)Għalhekk jenħtieġ li l-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit ikunu awtorizzati jiddepożitaw id-dikjarazzjoni tagħhom ta' aċċettazzjoni tal-adeżjoni tar-Repubblika Dominicana mal-Konvenzjoni tal-Aja tal-1980 fl-interess tal-Unjoni skont it-termini stipulati f'din id-Deċiżjoni. L-Istati Membri l-oħra tal-Unjoni li diġà aċċettaw l-adeżjoni tar-Repubblika Dominicana mal-Konvenzjoni tal-Aja tal-1980 ma għandhomx jiddepożitaw dikjarazzjonijiet ġodda ta' aċċettazzjoni billi d-dikjarazzjonijiet eżistenti jibqgħu validi skont il-liġi internazzjonali pubblika.

               (13)Ir-Renju Unit u l-Irlanda huma marbutin bir-Regolament Brussell IIa u qed jieħdu sehem fl-adozzjoni u l-applikazzjoni ta' din id-Deċiżjoni.

               (14)B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               ADOTTA DIN ID-DEĊIŻJONI:

               Artikolu 1

               1.
                     L-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit huma b'dan awtorizzati li jaċċettaw l-adeżjoni tar-Repubblika Dominicana mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri ("il-Konvenzjoni tal-Aja tal-1980") fl-interess tal-Unjoni.

               2.
                     L-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit għandhom, sa mhux aktar tard minn [tnax-il xahar minn wara d-data tal-adozzjoni ta’ din id-Deċiżjoni], jiddepożitaw dikjarazzjoni ta' aċċettazzjoni tal-adeżjoni tar-Repubblika Dominicana mal-Konvenzjoni tal-Aja tal-1980, fl-interess tal-Unjoni, fformulata kif ġej:

               "[L-isem sħiħ tal-ISTAT MEMBRU] jiddikjara li jaċċetta l-adeżjoni tar-Repubblika Dominicana mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri, f'konformità mad-Deċiżjoni tal-Kunsill (UE) 2018/…".

               3.
                     L-Awstrija, Ċipru, il-Kroazja, il-Lussemburgu, il-Portugall, ir-Rumanija, u r-Renju Unit għandhom jinfurmaw lill-Kunsill u lill-Kummissjoni bid-depożitu d-dikjarazzjonijiet tagħhom ta’ aċċettazzjoni tal-adeżjoni tar-Repubblika Dominicana u għandhom jikkomunikaw it-test ta’ dawn id-dikjarazzjonijiet lill-Kummissjoni fi żmien xahrejn mid-depożitu tagħhom.

               Artikolu 2

               Din id-Deċiżjoni għandha ssir effettiva dakinhar tan-notifika tagħha.

               Artikolu 3

               Din id-Deċiżjoni hija indirizzata lill-Awstrija, Ċipru, il-Kroazja, il-Lussemburgu, il-Portugall, ir-Rumanija u r-Renju Unit.

               Magħmul fi Brussell,

                     Għall-Kunsill

                     Il-President

                     (1)

                        Erbatax-il deċiżjoni tal-Kunsill li jawtorizzaw lill-Istati Membri biex jaċċettaw l-adeżjoni mal-Konvenzjoni tal-1980 ta’ Andorra (id-Deċiżjoni tal-Kunsill 2015/1023 adottata fil-15 ta’ Ġunju 2015) diġà ġew adottati; is-Seychelles (id-Deċiżjoni tal-Kunsill (UE) 2015/2354 adottata fl-10 ta’ Diċembru 2015); ir-Russja (id-Deċiżjoni tal-Kunsill (UE) 2015/2355 adottata fl-10 ta’ Diċembru 2015); l-Albanija (id-Deċiżjoni tal-Kunsill (UE) 2015/2356 adottata fl-10 ta’ Diċembru 2015); Singapore (id-Deċiżjoni tal-Kunsill (UE) 2015/1024 adottata fil-15 ta’ Ġunju 2015); il-Marokk (id-Deċiżjoni tal-Kunsill (UE) 2015/2357 adottata fl-10 ta’ Diċembru 2015); l-Armenja (id-Deċiżjoni tal-Kunsill (UE) 2015/2358 adottata fl-10 ta’ Diċembru 2015); ir-Repubblika tal-Korea (id-Deċiżjoni tal-Kunsill (UE) 2016/2313 adottata fit-8 ta’ Deċembru 2016) , il-Każakistan (id-Deċiżjoni tal-Kunsill (UE)2016/2311adottata fit-8.12.2016),u l-Perù (id-Deċiżjoni tal-Kunsill (UE) 2016/2312 adottata fit-8.12.2016); il-Ġeorġja u l-Afrika t’Isfel (Id-Deċiżjoni tal-Kunsill (UE) 2017/2462 tat-18 ta’ Diċembru 2017); iċ-Ċili, l-Islanda u l-Bahamas (Id-Deċiżjoni tal-Kunsill (UE) 2017/2424 tat-18 ta’ Diċembru 2017); il-Panama, l-Urugwaj, il-Kolombja u El Salvador (id-Deċiżjoni tal-Kunsill (UE) 2017/2464 tat-18 ta’ Diċembru 2017); San Marino (id-Deċiżjoni tal-Kunsill (UE) 2017/2463 tat-18 ta’ Diċembru 2017).

                     (2)

                        Id-Direttiva 2008/52/KE  tal-Parlament Ewropew u tal-Kunsill tal-21 ta' Mejju 2008 dwar ċerti aspetti ta' medjazzjoni f'materji ċivili u kummerċjali (ĠU L 136 tal-24 ta' Mejju 2008, p.3);

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        ĠU C , , p. .

                     (5)

                        Ir-Regolament tal-Kunsill (KE) Nru 2201/2003 tas-27 ta' Novembru 2003 dwar il-ġurisdizzjoni u r-rikonoxximent u l-infurzar ta' sentenzi fi kwistjonijiet matrimonjali u kwistjonijiet ta' responsabbiltà tal-ġenituri, u li jirrevoka r-Regolament (KE) Nru 1347/2000 (ĠU L 338, 23.12.2003, p. 1).


               IL-KUMMISSJONI EWROPEA
            Brussell, 25.7.2018
            COM(2018) 551 final
            2018/0292(NLE)
            Proposta għal
            DEĊIŻJONI TAL-KUNSILL
            dwar l-applikazzjoni mill-Unjoni tar-Regolamenti Nri 9, 63 u 92 tal-Kummissjoni Ekonomika tan-Nazzjonijiet Uniti għall-Ewropa dwar id-dispożizzjonijiet uniformi li jikkonċernaw l-approvazzjoni ta’ vetturi bi tliet roti, mopeds u sistemi tas-sajlensers tal-egżost ta’ sostituzzjoni għal vetturi tal-kategorija L fir-rigward tal-emissjonijiet tal-ħsejjes

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Il-Kummissjoni Ekonomika għall-Ewropa tan-Nazzjonijiet Uniti (NU/KEE) tiżviluppa rekwiżiti armonizzati fuq livell internazzjonali li huma maħsubin biex ineħħu l-ostakli tekniċi għall-kummerċ tal-vetturi bil-mutur bejn il-Partijiet Kontraenti għall-Ftehim tal-Kummissjoni Ekonomika għall-Ewropa tan-Nazzjonijiet Uniti li tikkonċerna l-adozzjoni ta’ preskrizzjonijiet tekniċi uniformi għal vetturi bir-roti, tagħmir u partijiet li jistgħu jitwaħħlu u/jew jiġu użati fuq vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija abbażi ta’ dawn il-preskrizzjonijiet (“il-Ftehim Rivedut tal-1958”)
                  1
                u biex jiġi żgurat li vetturi bħal dawn joffru livell għoli ta’ saħħa, sikurezza u protezzjoni ambjentali.

               L-Unjoni Ewropea hija parti kontraenti għall-Ftehim Rivedut tal-1958, bħalma huma wkoll l-Istati Membri, u tapplika l-parti l-kbira Regolamenti tan-NU adottati skont dan il-Ftehim, bl-eċċezzjoni ta’ dawk li ma jipprovdux livell ta’ protezzjoni simili għal jew ogħla minn dak tal-leġiżlazzjoni tal-UE. Dan kien il-każ, sa issa, bir-Regolamenti Nri 9 tan-NU dwar l-emissjonijiet ta’ ħoss ta’ vetturi bi tliet roti
                  2
               , 63 dwar l-emissjonijiet ta’ ħoss ta’ mopeds
                  3
                u 92 dwar is-sistemi tas-sajlensers tal-egżost ta’ sostituzzjoni għall-vetturi tal-kategorija L
                  4
                (“ir-Regolamenti tan-NU Nri 9, 63 u 92”, rispettivament). Madankollu, dawk ir-Regolamenti tan-NU reċentement inġiebu għall-istess livell ta’ protezzjoni ambjentali kif miksub permezz tal-leġiżlazzjoni tal-Unjoni dwar l-approvazzjoni tat-tip, li issa tippermetti lill-Unjoni tibda tapplika dawk ir-Regolamenti tan-NU. L-għan ta’ dawn ir-regolamenti huwa li jiġu stabbiliti dispożizzjonijiet ekwivalenti għall-kontroll tal-ħoss tal-muturi u kjarifiki għat-test tal-kejl tal-ħoss tal-vettura wieqfa ta’ vetturi bħal dawn.

               Fil-livell tal-UE, l-Annessi IV, V u VI tar-Regolament (UE) Nru 168/2013 tal-Parlament Ewropew u tal-Kunsill dwar l-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli
                  5
               , b’referenza għall-Anness IX tar-Regolament (UE) Nru 134/2014 dwar ir-rekwiżiti tal-prestazzjoni ambjentali u tal-prestazzjoni tal-unità tal-propulsjoni ta’ vetturi b’żewġ roti jew bi tlieta u l-kwadriċikli u l-komponenti tagħhom, is-sistemi u l-unitajiet tekniċi separati
                  6
               , jagħtu l-mandat tal-approvazzjoni tat-tip għal vetturi bil-mutur b’żewġ roti jew bi tlieta, skont il-proċeduri tal-kejl u l-valuri ta’ limitu għal-livelli tal-ħoss kif stabbilit fl-Annessi IV, V u VI tar-Regolament (UE) Nru 168/2013.

               Din id-Deċiżjoni tal-Kunsill tiddetermina l-applikazzjoni mill-Unjoni tar-Regolamenti tan-NU Nri 9, 63 u 92 u tawtorizza lill-Kummissjoni sabiex tinnotifika lis-Segretarju Ġenerali tan-Nazzjonijiet Uniti b’dan.

               •Konsistenza mad-dispożizzjonijiet ta’ politika eżistenti fil-qasam ta’ politika

               Din il-proposta tikkumplimenta u hija konformi għalkollox mal-politika tas-suq intern tal-Unjoni fir-rigward tal-industrija tal-karozzi.

               Is-sistema tad-WP.29 issaħħaħ l-armonizzazzjoni internazzjonali tal-istandards tal-vetturi. Il-Ftehim tal-1958 għandu rwol ewlieni f’dan l-għan għaliex il-manifatturi tal-UE jistgħu joperaw b’sett komuni ta’ Regolamenti tal-approvazzjoni tat-tip bl-għarfien li l-prodott se jkun rikonoxxut mill-Partijiet Kontraenti bħala konformi mal-leġiżlazzjoni nazzjonali tagħhom. Din l-iskema, pereżempju, ippermettiet li r-Regolament (UE) Nru 134/2014 japplika diġà r-Regolament tan-NU Nru 41 dwar l-approvazzjoni tal-muturi fir-rigward tal-ħoss, filwaqt li ppermettiet lir-Regolament (UE) Nru 3/2014 dwar is-sikurezza funzjonali ta’ vetturi b’żewġ roti jew bi tlieta u l-kwadriċikli u r-Regolament (UE) Nru 44/2014 dwar il-kostruzzjoni u rekwiżiti ġenerali tal-istess vetturi li japplikaw fuq bażi obbligatorja 31 Regolament tan-NU.

               Intuża approċċ simili fir-rigward tar-Regolament (KE) Nru 661/2009 dwar is-sikurezza ġenerali tal-vetturi bil-mutur, li jirrevoka aktar minn 50 Direttiva tal-UE u jissostitwixxihom bir-Regolamenti korrispondenti żviluppati skont il-Ftehim tal-1958 u skont id-Direttiva 2007/46/KE
                  7
               , li ssostitwixxiet is-sistemi ta’ approvazzjoni tal-Istati Membri bi proċedura ta’ approvazzjoni tal-Unjoni, u stabbilixxiet qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi l-ġodda kollha, is-sistemi, il-komponenti u l-unitajiet tekniċi separati. Dik id-Direttiva inkorporat ir-Regolamenti tan-NU fis-sistema tal-UE tal-approvazzjoni tat-tip, bħala rekwiżiti għall-approvazzjoni tat-tip jew bħala alternattivi għal-leġiżlazzjoni tal-Unjoni. Mill-adozzjoni ta’ dik id-Direttiva, ir-Regolamenti tan-NU ġew inkorporati dejjem aktar fil-leġiżlazzjoni tal-Unjoni fil-qafas tal-approvazzjoni tat-tip tal-UE.

               •Konsistenza ma’ politiki oħra tal-Unjoni

               Il-proposta hija konformi mal-għanijiet tar-Regolamenti (UE) Nru 168/2013 u 134/2014, u għaldaqstant hija konformi mal-għanijiet tas-saħħa, tas-sikurezza u ambjentali tal-UE u mal-għan li jsir progress lejn l-armonizzazzjoni internazzjonali tal-leġiżlazzjoni dwar il-vetturi tal-kategorija L (vetturi b’żewġ jew bi tliet roti u kwadriċikli).

                  Barra minn hekk, il-proposta hija konformi mad-Deċiżjoni tal-Kunsill 97/836/KE bil-għan tal-applikazzjoni tal-Ftehim Rivedut tal-1958 mill-Komunità Ewropea. Is-sistema tad-WP.29 hija wkoll marbuta mal-politika tal-Unjoni dwar il-kompetittività, li fuqha din l-inizjattiva għandha impatt pożittiv. Din il-proposta hija konsistenti wkoll mal-politiki tal-Unjoni għat-trasport u l-enerġija, li jitqiesu sew fil-proċess għall-abbozzar u l-adozzjoni tar-Regolamenti tan-NU li jaqgħu taħt il-Ftehim tal-1958.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Meta wieħed iqis l-għan u l-kontenut tad-Deċiżjoni tal-Kunsill, il-bażijiet ġuridiċi huma l-Artikoli 114 u 207 tat-TFUE, flimkien mal-Artikolu 218(9) tat-TFUE. Il-proċedura li għandha tiġi segwita għall-adozzjoni tad-Deċiżjoni tal-Kunsill hija dik stipulata fl-Artikolu 3(3) tad-Deċiżjoni tal-Kunsill 97/836/KE.

               •Sussidjarjetà (għal kompetenza mhux esklużiva)

               Ir-rekwiżiti dwar il-ħoss huma diġà armonizzati fil-livell tal-UE, iżda l-leġiżlazzjoni rilevanti hija skaduta u teħtieġ aġġornament fir-rigward tal-progress tekniku li sar mindu ġiet adottata. L-applikazzjoni tal-istrumenti internazzjonali bħalma huma Regolamenti tan-NU ekwivalenti u l-inkorporazzjoni tagħhom fis-sistema tal-UE għall-approvazzjoni tat-tip tal-vetturi bil-mutur tista' ssir biss mill-Unjoni Ewropea. Dan mhux biss jevita l-frammentazzjoni tas-Suq Intern, iżda wkoll jassigura standards uniformi dwar is-saħħa, is-sikurezza u l-ambjent fl-Unjoni kollha. Joffri wkoll vantaġġi derivati minn ekonomiji ta’ skala: il-prodotti jistgħu jsiru għas-suq tal-Unjoni kollu u anki għas-suq internazzjonali, minflok jiġu manifatturati apposta biex jingħataw l-approvazzjoni tat-tip għal kull Stat Membru.

                  Għaldaqstant, il-proposta hija konformi mal-prinċipju tas-sussidjarjetà.

               •Proporzjonalità

                  Il-proposta tikkonforma mal-prinċipju tal-proporzjonalità għaliex ma tmurx lil hinn minn dak li huwa meħtieġ biex tilħaq l-għanijiet li tiżgura t-tħaddim tajjeb tas-Suq Intern filwaqt li fl-istess ħin ikun hemm livell għoli ta’ sikurezza pubblika u protezzjoni ambjentali.

               •Għażla tal-istrument

               L-istrument li qed jiġi propost: Deċiżjoni tal-Kunsill.

                  Huwa meqjus xieraq l-użu ta' Deċiżjoni tal-Kunsill billi dan jikkonforma mar-rekwiżiti tal-Artikolu 3(3) tad-Deċiżjoni tal-Kunsill 97/836/KE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti

                  Mhux applikabbli.

               •Konsultazzjonijiet mal-partijiet ikkonċernati

                  Hi u tiżviluppa l-proposta, il-Kummissjoni Ewropea kkonsultat mal-partijiet ikkonċernati u mal-organizzazzjonijiet tal-partijiet ikkonċernati. Saret konsultazzjoni ġenerali dwar l-approċċ previst rigward l-emissjonijiet tal-ħoss tal-vetturi li ġabret flimkien l-Istati Membri, il-manifatturi (ir-rappreżentanti Ewropej u dawk nazzjonali u kumpaniji individwali), il-manifatturi tal-komponenti, l-organizzazzjonijiet tat-trasport u r-rappreżentanti tal-utenti fil-laqgħa tal-Grupp ta’ Ħidma dwar il-Muturi. Il-kontenut tat-tliet Regolamenti NU/KEE ġie appoġġat mill-partijiet ikkonċernati differenti kollha fi ħdan dak il-grupp u wkoll fil-qafas tal-Grupp ta’ Ħidma tan-NU/KEE dwar il-Ħoss (GRB). L-approċċ propost fir-rigward tal-applikazzjoni tar-Regolamenti tan-NU Nri 9, 63 u 92 ġie ppreżentat ukoll fil-Kumitat Tekniku – Vetturi bil-Mutur (TCMV), li huwa Kumitat tal-Komitoloġija dwar il-vetturi tat-triq stabbilit bl-Artikolu 40 tad-Direttiva 2007/46/KE, u ma waslu l-ebda kummenti.

               •Ġbir u użu tal-għarfien espert

                  L-għarfien espert estern mhuwiex rilevanti fil-każ ta’ din il-proposta. Madankollu dan ġiet eżaminat mill-Kumitat Tekniku dwar il-Vetturi bil-Mutur. Għal dak li jirrigwarda l-kontenut tar-Regolamenti tan-NU Nri 9, 63 u 92, ta’ min jinnota li twettaq studju fl-2015/2016, li sar fuq talba tal-Kummissjoni, li ppropona titjib f’dawk it-tliet Regolamenti, sabiex tal-anqas jiġi ppreżentat l-istess livell ta’ rekwiżiti bħal fir-Regolamenti (UE) Nru 168/2013 u 134/2014. Wara li sar dak l-istudju u abbażi tal-konklużjonijiet tiegħu, il-Kummissjoni pproponiet l-emendi neċessarji għal dawn it-tliet Regolamenti tan-NU, li ġew adottati mid-WP.29 fis-sessjoni tiegħu ta’ Marzu 2017 u sussegwentement irriżultaw fir-Reviżjonijiet imsemmija fil-punt 1 t’hawn fuq (Kuntest tal-Proposta).

               •Valutazzjoni tal-impatt

               L-applikazzjoni tar-Regolamenti tan-NU Nri 9, 63 u 92 ma twassalx għal reviżjoni tal-limiti tal-emissjonijiet tal-ħoss u/jew tal-limiti stabbiliti, kif stipulat attwalment fir-Regolament (UE) Nru 168/2013. Barra minn hekk, il-metodi tal-ittestjar stabbiliti f'dawn it-tliet Regolamenti tan-NU huma ekwivalenti, fl-ambitu u l-approċċ xjentifiku, għal dawk previsti fir-Regolament (UE) Nru 134/2014. Għaldaqstant, il-proċess tal-applikazzjoni propost mhux mistenni jkollu impatt soċjali, ambjentali u ekonomiku għall-Unjoni Ewropea jew għaż-ŻEE minħabba l-ekwivalenza ġenerali kemm tal-metodi tal-ittestjar għall-emissjonijiet tal-ħoss proposti, kif ukoll tal-limiti tal-emissjoni tal-ħoss u tal-limiti kkonċernati.

                  Skont il-qafas tar-Regolament (UE) Nru 168/2013 tal-Parlament Ewropew u tal-Kunsill dwar l-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli, saret analiżi tal-ispejjeż imqabbla mal-benefiċċji dwar il-ħoss u t-tbagħbis fil-vetturi tal-kategorija L, li wriet id-deterjorament tal-emissjoni tal-ħoss f’vetturi tal-kategorija L minħabba t-tbagħbis. F’dan ir-rigward, ir-Regolamenti tan-NU Nri 9, 63 u 92 jintroduċu metodi ta’ ttestjar, valuri ta’ limitu għall-emissjonijiet tal-ħoss kif ukoll elementi u miżuri kosteffikaċi kontra t-tbagħbis li huma armonizzati b’mod sħiħ mal-qafas leġiżlattiv tal-UE għall-vetturi tal-kategorija L.

               •Idoneità regolatorja u simplifikazzjoni

               F’termini ta’ piż amministrattiv, l-inizjattiva ma għandhiex riperkussjonijiet, peress li r-Regolamenti tan-NU għall-applikazzjoni fl-Unjoni mhux se jintroduċu rappurtar ġdid jew obbligi amministrattivi oħra għall-intrapriżi, inklużi l-SMEs. Anzi, it-tnaqqis tal-piż amministrattiv huwa fil-mira għaliex l-applikazzjoni ta’ rekwiżiti armonizzati fil-livell globali tippermetti lill-manifatturi jippreżentaw dokumentazzjoni tal-approvazzjoni ta’ sistemi u komponenti mhux biss fl-UE iżda anki fis-swieq tal-esportazzjoni minn Partijiet Kontraenti għall-Ftehim tal-1958 barra mill-UE.

                  Il-proposta għandha impatt tassew pożittiv fuq il-kompetittività u l-kummerċ internazzjonali tal-karozzi tal-UE. L-aċċettazzjoni ta’ regolamenti tal-vetturi armonizzati internazzjonalment mis-sħab kummerċjali tal-UE hija rikonoxxuta bħala l-aqwa mod kif jitneħħew ostakli mhux tariffarji għall-kummerċ u biex jinfetaħ u jitwessa’ l-aċċess għas-suq għall-intrapriżi tal-karozzi tal-UE.

               •Drittijiet fundamentali

                  Il-proposta ma għandhiex konsegwenzi għall-protezzjoni tad-drittijiet fundamentali.

               4.IMPLIKAZZJONIJIET GĦALL-BAĠIT

                  Din l-inizjattiva ma għandha l-ebda implikazzjoni għall-baġit.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Mhux applikabbli.

               •Dokumenti ta’ spjegazzjoni (għad-Direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

                  L-inizjattiva tipproponi l-applikazzjoni fl-Unjoni tar-Regolamenti tan-NU Nri 9, 63 u 92 dwar l-approvazzjoni tat-tip fir-rigward tal-emissjonijiet tal-ħoss ta’ vetturi bi tliet roti, mopeds u s-sistemi tas-sajlensers tal-egżost ta’ sostituzzjoni għal vetturi tal-kategorija L, rispettivament.

               2018/0292 (NLE)

               Proposta għal

               DEĊIŻJONI TAL-KUNSILL

               dwar l-applikazzjoni mill-Unjoni tar-Regolamenti Nri 9, 63 u 92 tal-Kummissjoni Ekonomika tan-Nazzjonijiet Uniti għall-Ewropa dwar id-dispożizzjonijiet uniformi li jikkonċernaw l-approvazzjoni ta’ vetturi bi tliet roti, mopeds u sistemi tas-sajlensers tal-egżost ta’ sostituzzjoni għal vetturi tal-kategorija L fir-rigward tal-emissjonijiet tal-ħsejjes

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114 u 207 tiegħu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Bid-Deċiżjoni tal-Kunsill 97/836/KE
                  8
               , l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti li jikkonċerna l-adozzjoni tal-preskrizzjonijiet tekniċi uniformi għal vetturi bir-roti, tagħmir u partijiet li jistgħu jkunu ffittjati u/jew ikunu użati ma’ vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet
                  9
                (“Ftehim Rivedut tal-1958”).

               (2)Ir-rekwiżiti armonizzati tar-Regolament Nru 9 dwar Dispożizzjonijiet uniformi li jikkonċernaw l-approvazzjoni ta’ vetturi tal-kategoriji L2, L4 u L5 fir-rigward tal-emissjoni tal-ħoss
                  10
               , ir-Regolament Nru 63 dwar Dispożizzjonijiet uniformi li jikkonċernaw l-approvazzjoni ta’ vetturi tal-kategorija1 fir-rigward tal-emissjoni tal-ħoss
                  11
                u r-Regolament Nru 92 dwar Dispożizzjonijiet uniformi li jikkonċernaw l-approvazzjoni ta’ sistemi tas-sajlensers tal-egżozt mhux oriġinali għas-sostituzzjoni (NORESS) għal vetturi tal-kategoriji L1, L2, L3, L4 u L5 fir-rigward tal-emissjoni tal-ħoss
                  12
                tal-Kummissjoni Ekonomika tan-Nazzjonijiet Uniti għall-Ewropa (“Ir-Regolamenti tan-NU Nri 9, 63 u 92”), huma maħsuba biex ineħħu l-ostakli tekniċi għall-kummerċ fil-vetturi bil-mutur bejn il-Partijiet Kontraenti tal-Ftehim Revedut tal-1958 u sabiex jiżguraw li t-tali vetturi joffru livell għoli ta’ sikurezza u protezzjoni. Il-vetturi tal-kategorija L jikkonsistu f’vetturi ħfief bħal roti motorizzati, mopeds b'żewġ jew tliet roti, muturi bi u mingħajr sidecar, triċikli u kwadriċikli.

               (3)Ir-Regolament (UE) Nru 168/2013 tal-Parlament Ewropew u tal-Kunsill
                  13
                u r-Regolament ta’ Delega tal-Kummissjoni (UE) Nru 134/2014
                  14
                jagħtu mandat għall-adozzjoni ta’ livelli permissibbli tal-ħoss, rekwiżiti għas-sistemi tal-egżost ta’ sostituzzjoni u proċeduri għall-ittestjar ta’ vetturi bil-mutur b’żewġ jew tliet roti u kwadriċikli.

               (4)L-Annessi IV, V u VI tar-Regolament (UE) Nru 168/2013 u l-Anness IX tar-Regolament (UE) Nru 134/2014 fihom rekwiżiti għall-approvazzjoni tat-tip ta’ vetturi tal-kategorija L fir-rigward tal-livell permissibbli tal-ħoss u s-sistema tal-egżost.

               (5)Fid-data tal-adeżjoni tagħha għall-Ftehim Rivedut tal-1958, l-Unjoni aderixxiet għal numru ta’ Regolamenti tan-NU elenkati fl-Anness II tad-Deċiżjoni 97/836/KE; Ir-Regolamenti tan-NU Nri 9, 63 u 92 ma ġewx inklużi f’dik il-lista.

               (6)Kif previst fl-Artikolu 3(3) tad-Deċiżjoni 97/836/KE, u skont l-Artikolu 1(7) tal-Ftehim tal-1958 Rivedut, l-Unjoni tista' tiddeċiedi li tapplika wieħed, xi wħud jew kull wieħed mir-Regolamenti tan-NU li ma kinitx għadha aderixxiet għalih fiż-żmien tal-adeżjoni tagħha għall-Ftehim tal-1958 Rivedut.

               (7)B’segwitu għall-emendi reċenti tar-Regolamenti tan-NU Nri 9, 63 u 92 li allinjawhom mad-dispożizzjonijiet tekniċi rilevanti tar-Regolamenti (UE) Nru 168/2013 u (UE) Nru 134/2014, issa huwa xieraq li l-Unjoni tapplika r-Regolamenti tan-NU Nri 9, 63 u 92 sabiex ikun hemm rekwiżiti armonizzati komuni fuq livell internazzjonali. Dan jenħtieġ li jippermetti lill-kumpaniji tal-Unjoni li jsegwu sett wieħed ta' rekwiżiti rikonoxxuti mad-dinja kollha, b'mod partikolari fil-Partijiet Kontraenti għall-Ftehim Rivedut tal-1958,

               ADOTTA DIN ID-DEĊIŻJONI:

               Artikolu 1

               L-Unjoni Ewropea għandha tapplika r-Regolament Nru 9 dwar Dispożizzjonijiet uniformi li jikkonċernaw l-approvazzjoni ta’ vetturi tal-kategoriji L2, L4 u L5 fir-rigward tal-emissjoni tal-ħoss, ir-Regolament Nru 63 dwar Dispożizzjonijiet uniformi li jikkonċernaw l-approvazzjoni ta’ vetturi tal-kategorija L1 fir-rigward tal-emissjoni tal-ħoss u r-Regolament Nru 92 dwar Dispożizzjonijiet uniformi li jikkonċernaw l-approvazzjoni ta’ sistemi tas-sajlensers tal-egżozt mhux oriġinali għas-sostituzzjoni (NORESS) għal vetturi tal-kategoriji L1, L2, L3, L4 u L5 fir-rigward tal-emissjoni tal-ħoss tal-Kummissjoni Ekonomika tan-Nazzjonijiet Uniti għall-Ewropa.

               Artikolu 2

               Din id-Deċiżjoni għandha tkun notifikata mill-Kummissjoni lis-Segretarju Ġenerali tan-Nazzjonijiet Uniti.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 346, 17.12.1997, p. 78.

                     (2)

                        Dokument NU/KEE /TRANS/WP.29/2017/2 [OJ please replace with the EU OJ publication reference, when the latter is done]

                     (3)

                        Dokument NU/KEE /TRANS/WP.29/2017/4 [OJ please replace with the EU OJ publication reference, when the latter is done]

                     (4)

                        Dokument NU/KEE /TRANS/WP.29/2017/5 [OJ please replace with the EU OJ publication reference, when the latter is done]

                     (5)

                        ĠU L 60, 2.3.2013, p. 52.

                     (6)

                        ĠU L 53, 21.2.2014, p. 1.

                     (7)

                        ĠU L 263 9.10.2007, p. 1.

                     (8)

                        Id-Deċiżjoni tal-Kunsill 97/836/KE tas-27 ta' Novembru 1997 bil-għan tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni tal-preskrizzjonijet tekniċi uniformi għall-vetturi bir-roti, tagħmir u parts li jistgħu jkunu ffittjati u/jew ikunu użati ma' vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija fuq il-bażi ta' dawn il-preskrizzjonijiet (“Ftehim Rivedut tal-1958”) (ĠU L 346, 17.12.1997, p. 78).

                     (9)

                        ĠU L 346, 17.12.1997, p. 81.

                     (10)

                        Dokument NU/KEE /TRANS/WP.29/2017/2 [OJ please replace with the EU OJ publication reference, when the latter is done]

                     (11)

                        Dokument NU/KEE /TRANS/WP.29/2017/4 [OJ please replace with the EU OJ publication reference, when the latter is done]

                     (12)

                        Dokument NU/KEE /TRANS/WP.29/2017/5 [OJ please replace with the EU OJ publication reference, when the latter is done]

                     (13)

                        Ir-Regolament (UE) Nru 168/2013 tal-Parlament Ewropew u tal-Kunsill tal-15 ta' Jannar 2013 dwar l-approvazzjoni u s-sorveljanza tas-suq ta' vetturi b'żewġ jew tliet roti u kwadriċikli (ĠU L 60, 2.3.2013, p. 52).

                     (14)

                        Ir-Regolament ta' Delega tal-Kummissjoni (UE) Nru 134/2014 tas-16 ta’ Diċembru 2013 li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti tal-prestazzjoni ambjentali u tal-prestazzjoni tal-unità tal-propulsjoni, u li jemenda l-Anness V tiegħu (ĠU L 53, 21.2.2014, p. 1).